Na temelju članka 39. Statuta Grada Dubrovnika (''Službeni glasnik Grada Dubrovnika'', broj­ 2/21), Gradsko vijeće Grada Dubrovnika na 38. sjednici, održanoj 18. prosinca 2024., donijelo je

**PROGRAM**

**javnih potreba u kulturi Grada Dubrovnika za 2025. godinu**

**1. UVODNA RAZMATRANJA**

Programom javnih potreba u kulturi Grada Dubrovnika za 2025. godinu utvrđuju se aktivnosti, poslovi i djelatnosti u kulturi od značaja za Grad Dubrovnik, kao i za njegovu promociju na svim razinama međugradske, međužupanijske i međunarodne suradnje.

Upravni odjel za kulturu, baštinu i turizam Grada Dubrovnika, sukladno zakonskim propisima, raspisao je Poziv za predlaganje javnih potreba u kulturi grada Dubrovnika za 2025. godinu. Sve programe koji su u propisanom roku prijavljeni na natječaj ocijenila su kulturna vijeća Grada Dubrovnika, sukladno Pravilniku o postupku donošenja Programa javnih potreba u kulturi Grada Dubrovnika.

Programom javnih potreba u kulturi Grada Dubrovnika za 2025. godinu financira se:

* redovna djelatnost ustanova u kulturi kojima je Grad Dubrovnik osnivač;
* potpora velikom broju aktivnih udruga civilnog društva i umjetničkih organizacija;
* kreativno stvaralaštvo pojedinaca, društava i drugih organizacija kulture u glazbenoj djelatnosti, dramskoj i plesnoj umjetnosti te izvedbenim umjetnostima, muzejsko-galerijskoj djelatnosti, likovnoj umjetnosti i zaštiti i očuvanju kulturne baštine, knjižnično-izdavačkoj djelatnosti te audio-vizualnoj djelatnosti i novim medijskim kulturama.

Programom javnih potreba u kulturi Grada Dubrovnika za 2025. godinu obuhvaćene su kulturne aktivnosti koje doprinose zadovoljavanju kulturnih potreba građana Dubrovnika, obogaćivanju kulturnoga života i podizanju kulturne ponude Grada, kao i poboljšanju materijalnih uvjeta za razvoj kulture. Također, Program javnih potreba u kulturi Grada Dubrovnika za 2025. godinu ostvaruje se u suradnji javnog i privatnog sektora, u partnerstvu Grada Dubrovnika i gradskih kulturnih ustanova, umjetničkih organizacija, udruga, samostalnih umjetnika, umjetničkih obrta i ostalih kulturnih institucija.

Prioritet u financiranju Programa javnih potreba je redovna djelatnost ustanova u kulturi kojima je Grad Dubrovnik osnivač. Posebno su vrednovani projekti sustavnog dokumentiranja, prikupljanja, čuvanja, digitalizacije i javne dostupnosti arhivskog gradiva o djelovanju civilnog društva na dubrovačkom području.

Ukupna financijska sredstva za ove programe iznose 450.000,00 eura.

Od ukupno prijavljenih 114 kulturnih programa izvan djelatnosti ustanova u kulturi kojima je osnivač Grad Dubrovnik, 3 ih je odbijeno zbog neispunjavanja propisanih uvjeta Poziva za predlaganje Programa javnih potreba u kulturi grada Dubrovnika za 2025. godinu, dok ih još 4 na preporuku nadležnih kulturnih vijeća nije uvršteno u Program javnih potreba za 2025. godinu. Stoga će kroz Program javnih potreba u kulturi Grada Dubrovnika za 2025. godinu biti sufinancirano ukupno 107 programa.

Ovako koncipiranim Programom javnih potreba Grad Dubrovnik nastoji očuvati dubrovačku kulturnu produkciju, omogućiti primjerenu zaštitu umjetničkog nasljeđa i baštine, kao i pružiti podršku tradicionalnim umjetničkim izrazima i suvremenim umjetničkim praksama.

**2. STRATEGIJA RAZVOJA KULTURE GRADA DUBROVNIKA OD 2015. – 2025.**

Na sjednici Gradskog vijeća Grada Dubrovnika (29. prosinca 2014. godine) usvojena je Strategija razvoja kulture Grada Dubrovnika od 2015. do 2025. godine.

Strategija kulturnog razvoja Grada Dubrovnika bavi se primarno kulturnim i umjetničkim stvaralaštvom i proizvodnjom, što uključuje i kreativne industrije i kulturni turizam, zaštitom i očuvanjem kulturnih dobara te upravljanjem kulturnim dobrima. Posebna važnost pridana je interakciji kulture s drugim područjima (obrazovanje, turizam, poduzetništvo, prostorno uređenje i urbano planiranje, komunalno gospodarstvo itd.), s naglaskom na kontinuitet u budućem održivom korištenju kulturnih resursa kako bi se sačuvale sve vrijednosti koje grad Dubrovnik posjeduje. Na taj način kultura je shvaćena kao jedna od osnovnih poluga njegovog razvoja, što proizlazi i iz same činjenice da je njegova povijesna jezgra uvrštena 1979. godine na UNESCO-ov popis svjetske kulturne i prirodne baštine pa se i razvoj Grada promatra s tog polazišta.

Istodobno, naglasak se stavlja na razvoj samog sektora kulture koji se često koristi kao instrument općeg razvoja, zanemarujući potrebu kulturnog razvoja te posebno zanemarujući ulogu kulture u osiguranju kvalitete života svih građana. Ovaj dokument strukturiran je tako da su temeljem analize stanja, prikaza glavnih činjenica i iskazanih ocjena utvrđeni razvojni problemi i potrebe.

**3. TEMELJNI CILJEVI PROGRAMA JAVNIH POTREBA U KULTURI**

Temeljni ciljevi Programa javnih potreba u kulturi u suglasju su s vizijom razvoja kulture navedenoj u Strategiji i odnose se na:

* održivo upravljanje kulturnom baštinom;
* razvijanje lokalnog kulturnog stvaralaštva i suvremene kulturne produkcije;
* razvijanje publike kroz približavanje kulturnog proizvoda Grada najširem građanstvu;
* oblikovanje kulturne politike Grada kroz podizanje razine kulturne ponude u svim gradskim kulturnim ustanovama i drugim umjetničkim organizacijama, usmjerene prije svega na usklađivanje repertoarne politike s potrebama građana i posjetitelja Dubrovnika, kao i na kreiranje projekata koji će povećati razinu samofinanciranja.

**4. FINANCIJSKA SREDSTVA ZA OSTVARIVANJE PROGRAMA JAVNIH POTREBA U KULTURI GRADA DUBROVNIKA**

Sukladno odredbama Pravilnika o postupku donošenja Programa javnih potreba u kulturi Grada Dubrovnika, kao i Kriterija kulturnih vijeća za vrednovanje javnih potreba u kulturi Grada Dubrovnika, programe i projekte koji su pristigli na temelju Poziva za predlaganje Programa javnih potreba u kulturi Grada Dubrovnika za 2025. godinu stručno su ocijenila kulturna vijeća Grada Dubrovnika te predložila razinu njihovog sufinanciranja.

Vijeća su osnovana radi predlaganja ciljeva kulturne politike i mjera za njeno provođenje, predlaganja Programa javnih potreba u kulturi za koje se sredstva osiguravaju u Proračunu Grada Dubrovnika, ostvarivanja utjecaja kulturnih djelatnika i umjetnika na donošenje odluka važnih za kulturu i umjetnost. Financijska sredstva za ostvarivanje Programa javnih potreba u kulturi Grada Dubrovnika osiguravaju se u Proračunu Grada Dubrovnika za 2025. godinu. Raspodjelu financijskih sredstava obavlja Upravni odjel za kulturu, baštinu i turizam Grada Dubrovnika, sukladno mišljenju kulturnih vijeća te sukladno Odluci o izvršavanju Proračuna Grada Dubrovnika za 2025. godinu.

Proračun Odjela je u većem dijelu određen zakonskim i podzakonskim aktima, dok se manji dio raspoređuje na posebne projekte. Grad Dubrovnik kao osnivač ili suosnivač ustanova u kulturi ima obvezu financirati plaće i troškove zaposlenih u skladu s Kolektivnim ugovorom za zaposlene u ustanovama u kulturi Grada Dubrovnika, osigurati sredstva za rad ustanova te za održavanje i opremanje prostora koje te ustanove koriste. Izdvajanja za ustanove u kulturi zauzimaju preko 85 posto rashoda proračuna za kulturu.

Plan raspodjele sredstava za programe javnih potreba u kulturi Grada Dubrovnika za 2025. godinu po korisnicima nalazi se u privitku i čini sastavni dio ovog programa. Grad Dubrovnik sklopit će posebne ugovore o sufinanciranju programske djelatnosti, temeljem Programa javnih potreba u kulturi Grada Dubrovnika za 2025. godinu sa svim korisnicima Proračuna Grada Dubrovnika čije financiranje ne podliježe zadanim zakonskim aktima ili prethodno ugovorenim obvezama. O izvršavanju programa i utrošku odobrenih sredstava, korisnik podnosi izvješće Upravnom odjelu za kulturu, baštinu i turizam Grada Dubrovnika, koji prati namjensko trošenje odobrenih sredstava.

**5. PROGRAMI JAVNIH USTANOVA U KULTURI GRADA DUBROVNIKA**

**Dubrovačke ljetne igre**

Ustanova Dubrovačke ljetne igre najvažniji je producent visokokvalitetnih kulturnih događanja u gradu Dubrovniku, ali i jedan od najistaknutijih europskih ljetnih festivala. Zasnovane na bogatoj i živoj baštini Ustanove i Grada, Igre će i u 2025. godini ustrajati na ambijentalnosti, suodnosu tradicije i modernosti i suodnosu lokalnog – nacionalnog – inozemnog. Ženski likovi, ženske teme i ženske izvedbe bit će središnji programski interes ovogodišnjih Dubrovačkih ljetnih igara. Propitivat će se i problematizirati ženska pozicija u različitim društvenim i umjetničkim okvirima, narativi koji su oblikovali ženske identitete i ugradili se i u našu stvarnost. Od premijernih dramskih naslova tako će se izvesti predstave ''Medeja'', ''Galeb'', ''Ribarske svađe'', kao i autorski projekt Ivora Martinića. Od repriznih izvedbi gledatelji će moći pogledati predstave ''Mara i Kata'', ''Oluja'', ''Kafetarija'', ''Ekvinocijo''. U glazbenom dijelu programa nastupit će, između ostalih, Dubrovački simfonijski orkestar, Dubravka Šeparović Mušović, Dubravka Tomšić Srebotnjak, The King's Singers, JIM Jazz orkestar, Ladarice (vokalni program). Na programu Igara naći će se i izložbe Ivone Šimunović, Antonije Rusković, kao i izložba ''Sve žene Dimitrija Popovića'', a nastavit će se i suradnja s Filmskim festivalom iz Pule. Ustanova će organizacijski poduprijeti održavanje Dubrovačkog zimskog festivala, kao i druge posebne projekte od značaja za grad Dubrovnik.

**Dubrovački simfonijski orkestar**

Dubrovački simfonijski orkestar nastavlja dugu i značajnu dubrovačku glazbenu tradiciju, koja se kao takva počela organizirano razvijati još od vremena Dubrovačke Republike. Uz redovni godišnji koncertni program, u 2025. godini Dubrovački simfonijski orkestar planira obilježiti 100-tu obljetnicu postojanja. U svom djelovanju Dubrovački simfonijski orkestar zadržat će već postojeću programsku koncepciju te ponuditi vrlo atraktivne projekte s najljepšim djelima iz glazbene povijesti. Programska shema Orkestra bazira se na pažljivo odabranim glazbenim djelima, uz nastupe renomiranih solista, a rezultirat će izvedbom velikog broja koncerata tijekom cijele godine. Planirano je i održavanje međunarodnog seminara orkestralnog dirigiranja ''Lovro pl. Matačić'', festivala ''Dubrovačko glazbeno proljeće'', festivala ''Dubrovačka glazbena jesen'', glazbenog serijala ''Zvjezdani ciklus'', Međunarodnog glazbenog festivala ''Stradun Classic'', kao središnjeg koncertnog događanja u obljetničkoj godini. Na navedenim koncertima nastupit će Ivo Pogorelić, Radovan Vlatković i Vadim Repin. U okviru festivala ''Zagrebačko glazbeno proljeće'', Orkestar će nastupiti u Koncertnoj dvorani Vatroslav Lisinski u Zagrebu. Planirano je i gostovanje u Musikvereinu u Beču te tradicionalno gostovanje Orkestra u Splitu i Zadru, u okviru programa ''Dalmatinski ciklus''.

**Folklorni ansambl "Linđo"**

Folklorni ansambl "Linđo" obavlja folklornu djelatnost s ciljem promicanja hrvatske narodne umjetnosti u domovini i inozemstvu, populariziranju narodnog glazbenog i plesnog stvaralaštva, narodnih nošnji i glazbala. U 2025. godini Ustanova planira održati 40 većih i 40 manjih nastupa za domaće i strane turiste, kao i promotivne nastupe u zemlji i inozemstvu. Planira se i gostovanje u Poljskoj, u sklopu programa suradnje i kulturne razmjene s poljskim nacionalnim ansamblom Mazowsze. U 2025. godini Linđo slavi 60 godina svog postojanja. Tradicionalno će se održati svečana sjednica u Kazalištu Marina Držića, obljetnički koncert u Sportskoj dvorani te svečana večera. Planira se i izdavanje monografije o povijesti FA Linđo, koja je zamišljena kao pregled povijesti nastanka ovog ansambla, njegovih razvojnih faza, organizacijskih cjelina, plesnog i glazbenog programa, najvažnijih događanja, kao i cjelokupnog značaja ove ustanove na kulturnoj sceni Dubrovnika. Autori monografije su Ivan Viđen i Ivica Kipre. Znanstveno stručni dio programa obilježavanja 60. obljetnice Ansambla obuhvatit će ciklus javnih predavanja i zbornik radova.

**Kazalište Marina Držića**

Jedan od glavnih zadataka Kazališta Marina Držića, kao i dosad, je čuvanje autohtonog dubrovačkog govora i postavljanje komada dramske baštine i suvremenih komada na dubrovačkom narječju, kao i predstavljanje najboljih djela klasične domaće i svjetske dramske književnosti. U novoj kazališnoj sezoni, uz premijerne naslove, predviđene su i reprizne izvedbe, kao i gostovanja. U 2025. godini planirane su premijere predstava ''Filantrop'', ''Iza zastora i koltrina'', ''Othelo'', ''Ribarske svađe'', ''U očekivanju oca'', ''Spusti me prema gore'', ''Ljudski glas''. Planiran je i bogat program gostovanja, repriznih izvedbi, kao i koncerata te razgovora o kazalištu. Posebno se ističu gostovanja predstava ''Mačka na vrućem limenom krovu'', ''Let iznad kukavičjeg gnijezda'', ''Majka'', ''Budala za večeru''. Reprizne izvedbe uključuju predstave ''Orašar'', ''Vidi kako Lokrum pere zube'', ''Hamlet-evidencija zločina jedne monarhije'', ''Nora'', ''Čarobni frulaš'', ''Kraljice'', ''Candide ili optimizam'', ''Umišljeni bolesnik'', ''Kafetarija'', ''U potrazi za Cvijetom Zuzorić'', ''Cvilidreta''. Tijekom cijele godine održavat će se program pod nazivom ''Razgovori o kazalištu'', u kojima će sudjelovati istaknuti kazališni umjetnici. Program gostovanja, koncerata i drugih događanja izabran je prema smjernicama navedenim u misiji Kazališta, snažnog poticanja stvaralaštva hrvatskih autora, ali i promoviranja vrhunaca suvremenog svjetskog teatra, razvoja kazališnog djelovanja kroz promicanje suradnje s drugim kazalištima, javnim ustanovama u kulturi i festivalima u zemlji i inozemstvu, poticanju stvaralaštva mladih autora te snažnije otvaranje prema novim teatarskim i izvedbenim trendovima.

**Dubrovačke knjižnice**

Ustanova Dubrovačke knjižnice djeluje kao javna ustanova u kulturi koja se po svojem ustrojstvu svrstava u samostalne knjižnice, a po namjeni i sadržaju knjižničnog fonda pripada općeznanstvenoj i narodnoj knjižnici. Dubrovačke knjižnice, u okviru svoje redovite djelatnosti u 2025. godini planiraju nabavu knjižne i ne-knjižne građe, obradu i zaštitu knjižne građe, program digitalizacije, edukativnu djelatnost za knjižnične djelatnike, opremanje knjižničnih prostora, razvoj mreže knjižnica. U 2025. godini planirano je sudjelovanje Ustanove u manifestacijama: ''Mjesec hrvatskog jezika'', ''Noć knjige'', ''Dani medijske pismenosti'', ''Dani europske baštine'', ''Mjesec hrvatske knjige'', ''Zimski festival''. Planirano je i prigodno obilježavanje Feste sv. Vlaha, niz predavanja pod nazivom ''Sentimentalno putovanje'', ciklus predavanja ''Priče iz Ragusine'', radionice dubrovačkog govora. U kulturno – umjetničkom dijelu planiran je ciklus putopisnih predavanja ''Putositnice'', program ''Knjige pod stablima'', natjecanje u čitanju naglas, Čitateljski klub, poetski natječaj ''Amor u knjižnici'', književne radionice ''Slike ljubavi u starijoj engleskoj književnosti'', program za djecu pod nazivom ''I ja sam nekad bio mali'', projekt ''Kantunić''. Uz bogat izložbeni program, parlaonice za srednjoškolce, pripreme za državnu maturu iz hrvatskoga jezika, planiran je i niz predavanja, program knjigo - kviza (kviz iz lektire), radionice ''Početno čitanje'', program ''Čarolija čitanja''. U izdavačkoj djelatnosti planiran je tisak djela ''Propast Republike Dubrovačke'' hrvatskog književnika, prevoditelja i liječnika Matije Jurja Šporera iz 1865. godine, prve drame u hrvatskoj književnosti koja se bavi ovom tematikom. Dramu je tekstom i rječnikom potrebnim za razumijevanje djela popratio akademik Luko Paljetak.

**Dom Marina Držića**

Ustanova u kulturi Dom Marina Držića posvećena je životu i djelu jednog od najvećih hrvatskih književnika, Marina Držića. Dom Marina Držića djeluje kao kazališni muzej, znanstveno-dokumentaristički centar, ali i atraktivni izložbeni prostor. U 2025. godini Dom Marina Držića planira realizirati svoju redovnu programsku djelatnost koja obuhvaća sakupljanje građe putem otkupa i darovanja, preventivnu zaštitu muzejske građe Doma, njezinu stručnu i znanstvenu obradu, nabavu knjižnične građe i sustavnu obradu knjižničnog fonda te informatizaciju Ustanove. Planirana je i bogata izložbena, izdavačka i edukativna djelatnost (izložbe: ''Držićeve dubrovačke scene'', ''Dukat mi, dukat kralj i car'', grafička mapa i izložba ''Hommage Marinu Držiću'', likovna radionica za odrasle ''Negromantovo svjetlo'', likovna radionica za djecu ''Ljudi nazbilj i ljudi nahvao u Držićevom gradu'', likovna radionica ''Držić u očima gimnazijalaca, literarna radionica, program ''Čitajmo Držića'', engleski prijevod drame ''Venere i Adon'', vodič za djecu kroz Dom Marina Držića). Dom Marina Držića sudjelovat će na manifestaciji ''Festival soli Ston'' s višednevnim programom ''Komarda Art Park'', a koji se sastoji od likovnog simpozija, izložbe i likovne radionice za djecu.

**Dubrovački muzeji**

Dubrovački muzeji bave se skupljanjem, čuvanjem, istraživanjem, stručnom i znanstvenom obradom, dokumentiranjem te trajnom zaštitom kulturne i povijesne baštine Dubrovnika i dubrovačkog područja te njezinim neposrednim prezentiranjem javnosti na stalnim i povremenim izložbama. U skladu sa svojom misijom i vizijom Dubrovački će muzeji, kao referentno mjesto interpretacije povijesne i suvremene baštine grada Dubrovnika, i u 2025. godini kroz svoju djelatnost promicati i aktivno raditi na očuvanju, zaštiti, prezentaciji i interpretaciji lokalnog identiteta, povijesti i kulture Dubrovnika na dobrobit šire javnosti, a u cilju obrazovanja svih skupina društva i održivog korištenja kulturne baštine. Nastavit će se s poslovima nabave muzejske građe, istraživanja, stručne i znanstvene obrade te njezine sistematizacije u zbirke. U okviru izložbene djelatnosti, Dubrovački muzeji će u 2025. godini realizirati izložbe: „Povijest dubrovačkog tramvaja 1910. – 1970.“, „Iza objektiva – priča o dubrovačkim fotografima amaterima na prijelazu iz 19. u 20. stoljeće“, „Zbirka Nikšić“, „Gruški škar – 500 godina od osnutka“, „Na mrkijenti života“, „Dubrovačka žena“, „Staklene svjetiljke kroz vrijeme“. Planirana je i bogata izdavačka djelatnost te će uz prateće kataloge spomenutim izložbama, Dubrovački muzeji izdati e – katalog odabranih predmeta iz zbirki Etnografskog muzeja, kao i edukativnu publikaciju strip „Krampheologija“.

**Muzej Domovinskog rata Dubrovnik**

U skladu sa svojim poslanjem, Muzej Domovinskog rata bavi se proučavanjem Domovinskog rata na dubrovačkom području te doprinosa dubrovačkih branitelja i građana u procesu obrane i stvaranja suverene Republike Hrvatske. Temeljne ciljeve iz Plana i programa rada u 2025. godini Muzej će ostvariti redovitom programskom djelatnošću, a čine je sljedeći poslovi: prikupljanje građe, zaštita građe, izrada muzejske dokumentacije, obogaćivanje stalnog postava, stručni rad, izložbena djelatnost, izdavačka djelatnost, edukativna djelatnost i odnosi s javnošću. U 2025. godini nastavit će se obogaćivanje i nadopuna stalne izložbe „Dubrovnik u Domovinskom ratu 1991. -1995“, suradnja s Muzejom Domovinskog rata u Splitu (razmjena izložbi), a planirana je i izložba u povodu 30. obljetnice Oluja.

**Prirodoslovni muzej Dubrovnik**

Prirodoslovni muzej Dubrovnik otvoren je za javnost 2009. godine kao nasljednik Domorodnog muzeja osnovanog daleke 1872. godine. Predmeti prirodoslovne građe imaju pretežito povijesni značaj, ali velik dio zooloških zbirki je dragocjena dokumentacija sastava faune u okolici Dubrovnika. Uz svoj redoviti godišnji rad prikupljanja entomološke građe, preventivne zaštite i konzervacije, Prirodoslovni muzej u 2025. godini planira upriličiti izložbu „Čiope – ukrasi dubrovačkog ljetnog neba“ te gostujuću izložbu „Priroda na dodir“. Unutar izdavačke djelatnosti vrijedno je spomenuti sudjelovanje Ustanove u izdavanju publikacije za djecu „Dubrovačke ričete“ te niz edukativno kreativnih programa vezanih za privremene izložbe i predmete iz Fundusa Muzeja. Prirodoslovni muzej Dubrovnik i ove će godine sudjelovati u manifestaciji Noć muzeja, Festivalu znanosti 2025., Danu planeta Zemlje, Međunarodnom danu biološke raznolikosti i Danu zaštite prirode, Međunarodnom dana djeteta, Dubrovačkom zimskom festivalu.

**Umjetnička galerija Dubrovnik**

Umjetnička galerija Dubrovnik je, usmjerivši svoj interes na likovnu produkciju realiziranu u vremenu od pojave Vlaha Bukovca do danas, u svom višedesetljetnom trajanju uspjela prikupiti vrijedan fundus od oko dvije i pol tisuće umjetničkih djela: slika, skulptura, grafika, crteža, fotografija, video radova, umjetničkih instalacija i video dokumentacije te se afirmirala kao nezaobilazni dionik likovno-umjetničkog života Dubrovnika i šireg regionalnog okvira. Umjetnička galerija Dubrovnik u svom sastavu ima Galeriju Dulčić Masle Pulitika. Na prvom katu zgrade nalazi se stalni postav ove trojice slikara, dok se na drugom katu izmjenjuju izložbe važnih umjetnika, modernih klasika. U sklopu Galerije djeluje i Atelijer Pulitika u Tvrđavi sv. Ivana. U 2025. godini Ustanova planira sljedeće aktivnosti: izložbu ''Josip Vaništa'', autora Zdenka Tonkovića, izložbu u povodu 80 godina Umjetničke galerije Dubrovnik te virtualnu izložbu i video mapping, također u povodu 80 – te obljetnice, Izložbu iz zbirke UGD - Jesenji ritam. Ustanova će se predstaviti i na međunarodnoj izložbi u Milanu, a planirano je i još nekoliko samostalnih izložbi: Ivane Jelavić, Josipa Škerlja, Mihaele Rašice, Krešimira Nikšića te izložba Bojana Mrđenovića. Sredinom godine Galerija će predstaviti ''Vodič po zbirci Umjetničke galerije Dubrovnik'', a već tradicionalno će i u 2025. godini sudjelovati na Dubrovačkom zimskom festivalu i Noći Muzeja. Edukativne likovne radionice će se provoditi tijekom cijele godine, pri čemu će se nastaviti suradnja s vrtićima, osnovnim i srednjim školama Grada Dubrovnika, a sve u cilju upoznavanja djece i mladih s građom Muzeja te aktualnim programom Umjetničke galerije Dubrovnik.

**Kinematografi Dubrovnik**

Kinematografi Dubrovnik javna je ustanova u kulturi grada Dubrovnika koja trajno obavlja djelatnost razvoja, prezentacije i širenja medijske kulture. Godišnje se u dubrovačkim kino – dvoranama održi oko tisuću kino predstava, odnosno prikaže se oko 200 različitih naslova. Pored prikazivanja filmova, velikog broja edukacijskih programa, radionica, revija i festivala, Ustanova kontinuirano surađuje s brojnim udrugama, ustanovama i pojedincima iz sfere kulturnih i kreativnih industrija. Ustanova upravlja s dva zatvorena prostora (Luža /kino Sloboda i Visia) i tri ljetne pozornice (Slavica, Jadran i Lapad). Program je u načelu podijeljen na lokacije, odnosno dijeli se na dvije osnovne komponente – programe koji se odvijaju u kinu Sloboda i kinu Jadran te one koji se već godinama razvijaju u dvorani Visia i Ljetnom kinu Slavica. Za razliku od kina Sloboda i kina Jadran u kojima se provode različiti kulturni, ali uglavnom komercijalni programi za širu populaciju, dvorane Visia i Slavica su profilirane kao mjesta koja naginju filozofiji rada art – dvorana. Program je tematski podijeljen u nekoliko cjelina: nezavisni i europski film, Retro đir / Kinoteka; festivalski program (FMFS/Mediteran; ZFF putuje; Cinehill), DokuKino, obiteljski programi, ciklusi nacionalnih kinematografija, premijere i gostovanja. U kinu Slavica, pored kino projekcija, tijekom ljeta se održavaju i brojni drugi kulturni programi (koncerti, predstave, plesne produkcije). Kinematografi Dubrovnik jedan su od šest partnera koji sudjeluju u projektu „REEL – Filmsko putovanje kroz Italiju i Hrvatsku“, a projekt se bavi održivim turizmom koji, kao alat kulturne promocije destinacije, koristi sedmu umjetnost.

**6. OSTALI KULTURNI PROGRAMI**

**6.1. GLAZBENA DJELATNOST**

**Dubrovački komorni zbor – Godišnji glazbeni program**

Od svog osnutka 1994. godine Dubrovački komorni zbor uspješno djeluje kao ambasador kulturnog stvaralaštva Dubrovnika i Hrvatske te surađuje s uglednim orkestrima, dirigentima i solistima. Repertoar Zbora je širok pa tako izvode djela od Gregorijanskog korala pa do skladbi 20. stoljeća, a posebnu pažnju posvećuju hrvatskoj zborskoj literaturi. U 2025. godini Dubrovački komorni zbor planira realizirati redovni godišnji program, koji obuhvaća pjevačke probe uz vježbe vokalne tehnike tijekom cijele godine, kao i niz koncertnih nastupa u veljači, ožujku, lipnju, rujnu i prosincu.

**Umjetnička škola Luke Sorkočevića – Opera u Umjetničkoj školi**

U sklopu Umjetničke škole Luke Sorkočevića djeluju osnovna glazbena i baletna škola te srednja škola sa smjerovima za glazbu i likovni dizajn koja radi po gimnazijskom programu. U 2025. godini UŠ Luke Sorkočevića planira realizirati projekt pod nazivom ''Opera u Umjetničkoj školi Luke Sorkočevića''. Umjetnička škola Luke Sorkočevića dogovorila je suradnju s Akademijom za umjetnost i kulturu Osijek za period od četiri godine. Plan navedene suradnje je da se na kraju svake školske godine postavi jedna opera u skraćenoj verziji. Rad na pripremi opere odvijat će se na način odvojenih proba u Dubrovniku i Osijeku. Nakon toga slijedi zajednički rad i izvedba odabrane opere u Kneževu dvoru ili u Kazalištu Marina Držića. Realizaciju ove ideje provodi prof. Berislav Jerković, kao redatelj i mentor solističkog dijela od strane Akademije, u suradnji s dirigentom školskog orkestra te ravnateljem UŠ Luke Sorkočevića.

**KUD Komolac – Godišnji program**

Kulturno umjetničko društvo Komolac njeguje višedesetljetnu tradiciju kulturnog amaterizma na području Rijeke dubrovačke. KUD Komolac okuplja mlade s prostora cijele Rijeke dubrovačke i šire. KUD sadrži glazbenu, dramsku, sportsku i sekciju za održavanje kulturne baštine Rijeke dubrovačke. Treba naglasiti i kako je, zbog neriješenog stanja oko osiguranja prostorija za rad Udruge, Gradsko poglavarstvo Grada Dubrovnika donijelo zaključak kojim se obvezuje pokrivati troškove zakupa prostora i režija za potrebe KUD-a Komolac do iznalaženja trajnog rješenja. U 2025. Glazba Komolac planira nastupe na izvijanju barjaka pred Dubrovačkom katedralom prigodom Feste sv. Vlaha, karnevalskim priredbama, prigodom proslave oslobađanja Rijeke dubrovačke te crkvene nastupe na festi Velike Gospe i sv. Antuna te Božićnom koncertu u vlastitoj organizaciji.

**Obrt Pikatabar – Koncert Pauline Đapo**

Obrt Pikatabar bavi se obrazovanjem i poučavanjem, kao i razvojem izvođačke umjetnosti. U 2025. godini planiraju realizirati koncert Pauline Đapo. Na koncertu će se izvesti skladbe za ženski glas uz instrumentalnu pratnju koje predstavljaju bogatu i jedinstvenu hrvatsku vokalnu baštinu, koju su nam ostavili skladatelji poput Ivana pl. Zajca, Blagoja Berse, Dore Pejačević, Jelene Pucić-Sorkočević, Karla Krausa, Krešimira Magdića. Nositeljica projekta je sopranistica Paulina Đapo, Dubrovkinja s privremenim boravkom u Zagrebu.

**Dubrovački gudački kvartet – Koncertni ciklus ''Glazbeni salon''**

Umjetnička organizacija Dubrovački gudački kvartet već dugi niz godina organizira glazbene programe kroz koje građanima Dubrovnika, kao i njihovim gostima, nudi zanimljive i kvalitetne koncerte klasične glazbe. U 2025. godini planiraju realizirati dva koncerta u okviru koncertnog ciklusa ''Glazbeni salon''. Ciklus će sadržavati koncerte s djelima P.I. Čajkovskog, A. Dvoraka, F. Mendelsohna. Cjelovečernji koncerti izvodili bi se tijekom mjeseca studenog 2025. godine.

**Hrvatska matica iseljenika – Projekt ''Tragom hrvatskih blaženika''**

Hrvatska matica iseljenika Dubrovnik u svom redovitom djelovanju organizira programe kulturnog sadržaja, poput koncerata, izložbi, promocije knjiga, u cilju povezivanja iseljene i domovinske Hrvatske. U 2025. godini Matica planira realizaciju projekta pod nazivom ''Tragom hrvatskih blaženika'', posvećenu Hrvatima na Kosovu i u Sjevernoj Makedoniji. U okviru ovog projekta održat će se orguljaški koncerti Darka Kristovića te prikazivanje dokumentarnog filma ''Svete vjere mučenici – hrvatski blaženici iz Janjeva i Vrnavokola'', scenarista i redatelja Boža Vodopije.

**Ponta Lopud festival j.d.o.o. – ''Ponta Lopud jazz festival''**

Svrha ''Ponta Lopud jazz festivala'' je obogatiti ponudu otoka Lopuda na kraju ljeta i privući glazbenu publiku, doprinoseći razvoju destinacije. Riječ je o edukativno-scenskoj manifestaciji koja će početkom mjeseca rujna okupiti međunarodne jazz glazbenike na otoku Lopudu. Edukativne jazz radionice vodit će međunarodno priznati predavači, uključujući jazz glazbenike i skladatelje. Sudjelovat će mladi glazbenici iz Hrvatske, regije i Europe, a radionice će im pružiti dodatna znanja. Jazz koncerti će se održavati na najljepšim lokacijama otoka i bit će otvoreni za javnost.

**Udruga ''Sve ostalo je glazba'' – Projekt ''4 Stanze/1 Salon - interpretacije baštine''**

Djelatnost Udruge „Sve ostalo je glazba“ je autorska priprema i realizacija edukativnih ciklusa glazbeno – scenskih kolaža koji prikazuju različita razdoblja glazbene prošlosti za različite dobne i obrazovne skupine. Za 2025. godinu Udruga prijavljuje projekt pod nazivom ''4 Stanze/1 Salon-interpretacije baštine''. Projekt je proizašao iz dugogodišnjeg projekta interpretacije baštine ''Renesansni vrt'' i razvijat će se u dva umjetnička smjera. Jedan je nastavak glazbenih izvedbi u ljetnikovcu Bunić-Kaboga, uz prezentaciju audio-vizualnih sadržaja. To uključuje i radioničke aktivnosti kroz interakciju s publikom, odnosno ciljanim skupinama posjetitelja. Drugi smjer je formiranje izvedbi prilagođenih interaktivnim koncertnim šetnjama za posjetitelje, u svrhu razvoja kulturnog turizma.

**Udruga FESTA Dubrovnik – Festa 2025.**

Udruga Festa Dubrovnik svake godine, u sklopu proslave sv. Vlaha i Dana Grada Dubrovnika, organizira višednevnu kulturno - zabavnu manifestaciju sastavljenu od različitih programskih sadržaja pod nazivom Festa Dubrovnik. Manifestacija će se održati u razdoblju od 23. siječnja do 2. veljače 2025. godine. Planirana je realizacija sljedećih programa: ''Festa od klapa'' s gostujućim solistima u Kazalištu Marina Držića, Središnji gala koncert uz 100 godina djelovanja DSO-a te nastup Buca i Srđana, koncert ''Dive u sv. Vlahu'', otvaranje izložbe ''Sveti Vlaho – naš san slobode'', humanitarna predstava KD Kolarin te program ''Festa od vina na Kandeloru''. Humanitarna namjena Feste usmjerena je prikupljanju sredstava za obnovu crkve sv. Vlaha.

**Ženska klapa FA Linđo – godišnji glazbeni program**

Ženska klapa FA Linđo osnovana je u veljači 2000. godine, na inicijativu plesačica Folklornog ansambla Linđo. Izvodeći dalmatinsku klapsku pjesmu, Klapa je održala niz samostalnih koncerata, nastupila na brojnim festivalima, natjecanjima, a sudjelovala je i u brojnim radijskim i TV emisijama. Klapa je sudjelovala na svim značajnim susretima klapa, osvojivši brojne nagrade i priznanja. U 2025. godini Klapa je prijavila godišnji glazbeni program, koji obuhvaća redovne probe, pripremu jedne nove obrade popularnih pjesama voditelja klape, jednu novu izvornu ili komponiranu skladbu, pripremu, organiziranje i izvedbu obljetničkog koncerta (25 godina djelovanja Klape), pripremu, tiskanje i promociju notne edicije voditelja Vedrana Ivankovića s pedesetak ''a capella'' obrada, 20 do 30 javnih nastupa raspoređenih kroz svih dvanaest mjeseci, od čega minimalno jedno sudjelovanje na međunarodnom ili domaćem festivalu, sudjelovanje na koncertima humanitarnog i edukativnog karaktera. Planira se i osmišljavanje i šivanje zimskih klapskih uniformi, kao i održavanje klapskih uniformi za nastupe.

**Glazbena radionica Sorgo – Koncerti duhovne glazbe**

Glazbena radionica Sorgo u svom radu afirmira dubrovačku glazbenu baštinu, istražuje notne zapise i promovira nove načine izvođačke prakse i autorskog suvremenog rada. U 2025. godini planiraju realizaciju koncerata duhovne glazbe. Projekt je planiran u suradnji s Dubrovačkom biskupijom i Franjevačkim samostanom Male braće. Na koncertu će se izvesti djelo J.S. Bacha kantata *Geist und Seele wird verwirret*, BWV 35 za solo alt (glas) i orkestar. Solistica na koncertu bit će Laura Hladilo Kocković. Jedan koncert bit će održan u Stonu, a drugi u crkvi Male braće u Dubrovniku.

**Glazbena radionica Sorgo – Koncerti na Lopudu**

Pored koncerta duhovne glazbe u 2025. godini Glazbena radionica Sorgo planira realizirati koncerte u crkvi sv. Nikole na otoku Lopudu. Projekt je planiran u suradnji s Turističkom zajednicom Dubrovnik. Planirana su dva koncerta J.S. Bacha koji će se dogoditi tijekom ljetne sezone i koji će obogatiti kulturnu ponudu otoka Lopuda. Program su osmislili voditelji Glazbene radionice Sorgo Aljoša Lečić i Marija Grazio, a djela izvode Ivan Kušelj i Marija Grazio kao solisti te orkestralni ansambl.

**Glazbena radionica Sorgo – Ciklus koncerata ''Vivaldi & Sorgo & Us''**

Ovaj ciklus za cilj ima predstaviti dubrovačke umjetnike i njihov odnos prema nekim klasicima repertoara. Planira se održati ciklus od sedam koncerata na kojima će sedam dubrovačkih solista svirati jedno djelo Antonia Vivaldija, skladatelja koji je označio stvaralaštvo 18. stoljeća, ujedno i stoljeća u kojem je stvaran važan korpus dubrovačkog skladateljskog opusa. Na svakom će koncertu biti predstavljeno i jedno djelo dubrovačkog skladatelja, poput 4 simfonije Antuna Sorkočevića koje nikad nisu izvedene u potpunosti te nekoliko opernih arija istog autora, koje će također imati svoju modernu praizvedbu. Planiraju se izvesti i dvije arije dubrovačkog skladatelja Tome Restija.

**Udruga Mješoviti pjevački zbor ''Sveti Križ'' – Godišnji program**

Udruga Mješoviti pjevački zbor ''Sveti Križ'' nastala je iz Crkvenog pjevačkog zbora Svetog Križa s ciljem promicanja sakralne glazbe i sakralnog pjevanja i izvan redovnog sudjelovanja na liturgijama crkve sv. Križa u Gružu. Zbor je u 2023. godini proslavio 95. godišnjicu djelovanja. U 2025. godini Udruga planira redovite glazbene aktivnosti (tjedne glazbene probe članova Zbora) i povremene javne nastupe. Redoviti glazbeni nastupi obuhvaćaju božićni i korizmeni koncert koji se održavaju u crkvi sv. Križa te sudjelovanje na manifestaciji Kršćansko lice kulture i Festi sv. Vlaha. U 2025. godini planiraju i nastup u Hrvatskoj katoličkoj misiji u Parizu.

**Udruga Dubrovnik 33/45 – Festival ''Dani vinila 2025.''**

Udruga Dubrovnik 33/45 osnovana je 2021. godine od strane nekolicine ljubitelja glazbe, a posebno zaljubljenika u gramofonsku ploču (vinil). Temeljni ciljevi Udruge su promicanje kulture slušanja gramofonskih ploča, edukacija mladih o glazbi i pop kulturi te organiziranje specijaliziranih sajmova, slušaonica i srodnih događanja namijenjenih lokalnom stanovništvu, ali i posjetiteljima Dubrovnika. U 2025. godini Udruga planira organizirati festival ''Dani vinila 2025.''. Riječ je o dubrovačkoj inačici obilježavanja Svjetskog dana prodavaonica ploča (Record Store Day) koje se održava od 2007. godine, kako bi se proslavila kultura slušanja glazbe i konzumiranja svih fizičkih medija, posebno vinila. Dubrovačko izdanje ove manifestacije uključivat će sajam gramofonskih ploča i ostalih nosača zvuka, akustičnog nastupa lokalnog glazbenika, kao i tematskih glazbenih slušaonica na gramofonu za sve generacije.

**Centrum d.o.o. – Ljeto na Orsuli 2025.**

Službeni organizator programskog dijela manifestacije ''Ljeto na Orsuli 2025.'' je Centrum d.o.o., koncesionar i upravitelj Parka Orsula. Riječ je o nastavku projekta ''Park Orsula dubrovačka ljetna pozornica'', u sklopu kojeg je dosad održano preko stotinu koncerata koji su značajno doprinijeli obogaćivanju glazbeno – scenske ponude u Dubrovniku. U 2025. godini planiraju program od 10 do 15 izvedbi veće produkcijske i programske razine, u vremenskom periodu od 1. lipnja do 30. rujna.

**Ljubav d.o.o. – ''Dubrovnik Music Week''**

Ljubav d.o.o. jedan je od vodećih organizatora koncerata, glazbenih programa i društvenih događanja u Dubrovniku. Tijekom proteklih godina, u prostorima Love Bar-a uspješno su organizirali niz zapaženih glazbenih događanja, otvarajući prostor novim idejama i održavajući visoku kvalitetu izvedbe. Godine 2022. Love Bar je postao partner svjetski poznate platforme Sofar Sounds, uvodeći u Hrvatsku ovaj jedinstveni koncept intimnih koncerata. U 2025. godini planiraju organizirati ''Dubrovnik Music Week'', četverodnevnu manifestaciju koja okuplja domaće i međunarodne glazbenike, posjetitelje i ljubitelje glazbe. Uz koncerte, radionice, predavanja i panel diskusije, planira se i bogati popratni program koji uključuje izložbe, filmske projekcije i pop-up nastupe (iznenadne glazbene performanse na različitim gradskim lokacijama).

**Družba Braća hrvatskoga zmaja – Obilježavanje 100-te obljetnice osnutka Družbe Braća hrvatskog zmaja, Zmajski stol u Dubrovniku 1925.-2025.**

Družba ''Braća hrvatskog zmaja'' najstarija je građanska udruga u Hrvatskoj i bavi se očuvanjem kulturne i prirodne baštine hrvatskog naroda. U Dubrovniku je postavila i obnovila niz spomen ploča znamenitim Dubrovčanima, organizirala brojne tribine, književne promocije i glazbena događanja. U 2025. godini, Udruga planira realizirati program obilježavanja 100-te obljetnice osnutka Družbe Braća hrvatskog zmaja, Zmajski stol u Dubrovniku 1925.-2025. Ova obljetnica obilježit će se koncertnim nastupom dubrovačkih zborova, uz prigodnu prezentaciju povijesnog značaja ove udruge.

**Mješoviti zbor Libertas - Godišnji glazbeni program**

Mješoviti zbor ''Libertas'' kao nezaobilazni dio dubrovačke kulturne ponude, osnovan je 1980. godine i godinama sudjeluje u svim važnijim kulturnim događanjima u Dubrovniku. U 2025. godini Zbor je prijavio svoj redovni godišnji program, pod vodstvom svog umjetničkog voditelja prof. Viktora Lenerta. Zbor će, pored svojih redovitih probi, sudjelovati u javnim manifestacijama, proslavama i obilježavanjima značajnih blagdana, organizirati samostalne nastupe, a radit će i na osposobljavanju pjevača amatera te unapređenju glazbenog umijeća svojih članova.

**Mješoviti zbor Libertas - Suradnja sa zborom Bruder Klaus Bern**

Pored svog redovitog godišnjeg programa, Zbor Libertas u 2025. godini planira i gostovanje u Švicarskoj, u suradnji sa zborom Bruder Klaus iz Berna. Na prvom koncertu izvest će program sakralne glazbe zajedno sa zborom Bruder Klaus u crkvenom prostoru. Drugi koncert održat će se u prostorijama Hrvatske katoličke misije, s programom svjetovne glazbe (poznate popularne skladbe, tradicijske i dalmatinske skladbe).

**KUU Izvor Zaton – Godišnji program**

KUU Izvor Zaton nastoji okupiti što veći broj mladih ljudi, educirati ih i omogućiti im da mogu sudjelovati u glazbenim aktivnostima Udruge te održati višedesetljetnu tradiciju puhačkog orkestra u Zatonu. Društvo redovito obilježava blagdane i državne praznike te sudjeluje u poboljšanju turističke ponude svojim nastupima u Dubrovniku, Zatonu i okolici. U 2025. godini planiraju održavati redovite probe, koncertne izvedbe, kao i sudjelovati na što većem broju manifestacija koje se održavaju u Dubrovniku i okolici.

**Udruga ''Sve ostalo je glazba'' – Glazbeni projekt ''Druga strana povijesti''**

Djelatnost Udruge „Sve ostalo je glazba“ je autorska priprema i realizacija edukativnih ciklusa glazbeno – scenskih kolaža koji prikazuju različita razdoblja glazbene prošlosti za sve dobne i obrazovne skupine. Za 2025. godinu Udruga prijavljuje projekt pod nazivom ''Druga strana povijesti''. Koncept ovog projekta temelji se na bogatom kulturno-povijesnom nasljeđu, a posjetitelje glazbom uvodi u društveno ozračje Dubrovačke Republike na prijelazu iz 18. u 19. stoljeće. Muzicira se na povijesnim instrumentima kakve su poznavali tadašnji vodeći europski glazbenici. U 2025. godini planiran je ciklus od tri različita tematska koncerta – akademije u Kneževom dvoru u Dubrovniku, koji posjetiteljima Muzeja, ali i lokalnom stanovništvu, prezentiraju glazbenu ostavštinu na inovativan način, uz priče i zanimljivosti iz kulturne povijesti, ali i svakodnevice nekadašnje Dubrovačke Republike.

**Udruga Dubrovnik 33/45 – Godišnji glazbeni program**

Udruga Dubrovnik 33/45 uz festival ''Dani vinila'', u 2025. godini planira realizirati godišnji glazbeni program. Udruga za cilj ima u prostorijama TUP-a provoditi cjelogodišnji program koji bi se sastojao od stalnog izložbenog postava kolekcije gramofonskih ploča i drugih nosača zvuka, razne audio opreme i ostale opreme vezane uz glazbu. Kroz suradnju s dubrovačkim školama, planirana je edukacija djece i mladih u okviru koje bi ih se upoznalo s načinima slušanja glazbe kroz povijest, naučilo rukovati gramofonom i gramofonskim pločama te drugom audio opremom. Cilj programa je i izdavanje gramofonskih ploča raznih dubrovačkih izvođača, koji do sada nemaju izdani materijal. U prostoru Udruge tijekom cijele godine organizirale bi se glazbene slušaonice, promocije novih albuma, knjiga te časopisa vezanih za glazbu.

**Udruga za promicanje klapskog pjevanja Klapa Amfora – Obljetnički koncert**

Ženska klapa „Amfora“ osnovana je u Dubrovniku 2005. godine. Izvodi i promovira klapski način izvedbe izvornih hrvatskih napjeva, pjesme duhovnog izričaja te novokomponirane autorske klapske pjesme, kao i popularne skladbe u obradama za klape koje u svojim izvedbama pjevaju ''a capella''. U 2025. godini planiraju organizaciju obljetničkog koncerta pod nazivom ''Tek nam je 20 godina''. Koncert će se održati u povijesnoj jezgri grada, a bit će osmišljen na način da se na njemu prezentiraju klapski napjevi i obrade, ali i gosti i suradnici koji svojim radom doprinose klapskoj pjesmi.

**Aria Artis d.o.o. – Festival Sentimento 2025.**

Aria Artis d.o.o. osnovana je za organiziranje kulturnih događanja u Hrvatskoj i inozemstvu. Tvrtka je začetnik i organizator festivala ''Sentimento'' u Dubrovniku. Riječ je o jedinstvenom kulturno-umjetničkom festivalu koji u bogati glazbeno-scenski sadržaj uključuje najranjivije skupine društva, a realizira se u suradnji s renomiranim glazbenicima. U 2025. godini planira se održavanje novog izdanja ovog festivala tijekom mjeseca lipnja, koji će se sastojati od niza kulturno – umjetničkih događanja kao što su glazbene radionice, seminari, majstorski tečajevi, predstave i koncerte. Umjetnički direktor Festivala je tenor Stijepo Gleđ Markos.

**Gradska glazba Dubrovnik – Godišnji program**

Gradska glazba Dubrovnik osnovana je 1843. godine. Kao jedna od najstarijih udruga u Hrvatskoj, Gradska glazba Dubrovnik u svom članstvu okuplja profesionalne glazbenike i amatere svih naraštaja i zanimanja. U 2025. godini planiraju nastupe prigodom Feste sv. Vlaha, nastup na Uskrsni ponedjeljak, obilježavanje Praznika rada, obilježavanje Dana Državnosti, obilježavanje Dana Domovinske zahvalnosti, nastup u programu ''Da se ne zaboravi'' (obljetnica početka napada na Dubrovnik), obilježavanje blagdana Svih svetih, Dana branitelja grada Dubrovnika. U godišnjem programu rada planiran je i Božićni koncert, kao i sudjelovanje u tradicionalnoj kolendi ulicama Grada na Badnji dan i Staru godinu.

**Gradska glazba Dubrovnik – Nabava i obnova odora i glazbenih instrumenata**

Uz svoj redovni godišnji program u 2025. godini Gradska glazba Dubrovnik planira i projekt nabave i obnove odora i glazbenih instrumenata. Povećanjem broja članova, ali i zbog dotrajalosti postojećih instrumenata i odora javila se potreba za obnovom i nabavom novih, u svrhu omogućavanja adekvatnog sudjelovanja članova u radu udruge.

**Gradska glazba Dubrovnik – Sudjelovanje Hrvatske gradske glazbe Vis na Festi sv. Vlaha**

Uz svoj redovni godišnji program u 2025. godini i projekt nabave i obnove odora i glazbenih instrumenata, Gradska glazba Dubrovnik planira i organizaciju sudjelovanja Hrvatske gradske glazbe Vis na Festi sv. Vlaha. Hrvatska gradska glazba Vis bi s Gradskom glazbom Dubrovnik sudjelovala na Kandelori, dočeku barjaktara i procesiji na dan same Feste. Hrvatska gradska glazba Vis Festu bi uveličala i svojim samostalnim koncertom.

**Pučki zbor Konavle – Program** **''Tko želi pjevati, vazda će pronaći pjesmu''**

Pučki zbor Konavle osnovan je s ciljem promicanja zborskog pjevanja, razvijanja glazbene kulture i očuvanja tradicije kroz pučke, duhovne i ostale prigodne pjesme dubrovačkog kraja. U 2025. godini planiraju održati koncert pod nazivom ''Tko želi pjevati, vazda će pronaći pjesmu''. Koncert će se održati u crkvi Male braće u Dubrovniku 22. studenog na blagdan sv. Cecilije, zaštitnice pjevača. Na koncertu će, uz Pučki zbor Konavle, nastupiti Mješoviti pjevački zbor ''Joakim Rakovac'' iz Poreča. Na programu će biti pučki napjevi dubrovačkog kraja, s naglaskom na napjeve drevne konavoske svadbe, kao i djela istarske zborske tradicije.

**Udruga Dječji zbor Dubrovnik – Godišnji program ''Disanje, pjevanje, šuškanje, lupkanje i cupkanje 2''**

Dječji zbor Dubrovnik osnovan je 2015. godine. Osnovna ideja kod osnivanja bila je pokretanje kvalitetnog dječjeg zbora na razini Grada, koji bi njegovao kultivirano dječje pjevanje uživo, *a capella* i uz instrumentalnu pratnju. Repertoar Zbora gradi se na njegovanju tradicionalnih dubrovačkih pjesama i pjesama iz okolice Dubrovnika, pjesama dubrovačkih skladatelja, kao i skladatelja klasike zborskog dječjeg pjevanja. Cjelokupan program Zbora osmišljavaju i kreiraju njegove voditeljice, Sanja Dražić i Paola Dražić Zekić. U 2025. godini Zbor nastavlja program pod nazivom ''Disanje, pjevanje, šuškanje, lupkanje i cupkanje'', u nekoliko programskih ciklusa. Kao mjesto izvođenja programa predviđeni su dubrovački dječji vrtići. U provođenju programa sudjeluju i djeca, članovi Zbora, kao demonstratori.

**Klavirski trio Dubrovnik – Ciklus komornih koncerata klasične glazbe u okviru manifestacije ''Lopudsko ljeto 2025.''**

Klavirski trio Dubrovnik umjetnička je organizacija osnovana 2008. godine kao rezultat dugogodišnjeg prijateljstva troje glazbenika, koji se mogu pohvaliti brojnim i raznovrsnim uspjesima u svojim samostalnim karijerama. Trio redovito nastupa na manifestaciji ''Dubrovački glazbeni salon'', kao i na ''Lopudskom ljetu'', izvodeći svake sezone nove programe. U 2025. godini Trio planira program pod nazivom: ''Ciklus komornih koncerata klasične glazbe u okviru manifestacije Lopudsko ljeto 2025.''. U sklopu navedene manifestacije, planira se održati devet cjelovečernjih koncerata klasične glazbe u organizaciji Klavirskog trija Dubrovnik, na kojima će nastupiti 33 glazbenika. Koncerti se redovito održavaju u crkvi sv. Nikole na Lopudu, tijekom srpnja i kolovoza.

**Klavirski trio Dubrovnik – Koncert u Beču**

Pored nastupa na ''Lopudskom ljetu'', Klavirski trio Dubrovnik u 2025. godini planira i održavanje koncerta u Beču. U organizaciji Veleposlanstva Republike Hrvatske u Republici Austriji koncert je planiran za mjesec travanj 2025. godine. Koncert je koncipiran na način da se austrijskoj publici predstavi hrvatsko i dubrovačko glazbeno stvaralaštvo, s naglaskom na novije kompozicije skladatelja mlađe generacije, uz uvrštenje jednog velikog djela iz razdoblja romantizma.

**Klavirski trio Dubrovnik – Koncert u Zagrebu**

Pored nastupa na ''Lopudskom ljetu'' i koncerta u Beču, Klavirski trio Dubrovnik u 2025. godini planira i organizaciju koncerta u Zagrebu. Na koncertu bi nastupio Klavirski kvintet Dubrovnik (Eva Šulić Brajčić, Iryna Voronkova, Lidija Martinović, Vanda Đanić i Alberto Frka). Koncert je planiran u ožujku 2025. godine u koncertnoj dvorani Centra za kulturu i obrazovanje Susedgrad, s ciljem upoznavanja zagrebačke publike sa suvremenim dubrovačkim glazbenim stvaralaštvom (Nena Ćorak, Marija Grazio), uz izvođenje Sorkočevićeve simfonije u obradi za klavirski kvintet.

**Udruga Dječji zbor Dubrovnik – Program ''Pjevamo koliko god možemo''**

Uz godišnji program ''Disanje, pjevanje, šuškanje, lupkanje i cupkanje'', u 2025. godini Dječji zbor Dubrovnik planira i održavanje programa pod nazivom ''Pjevamo koliko god možemo''. Kao mjesto izvođenja programa predviđen je prostor dubrovačkih Lazareta, kako za probe Zbora, tako i za pojedine nastupe. U okviru ovog programa predviđeni su nastupi na gradskim manifestacijama (Zimski festival, Dolazak sv. Nikole, Festa sv. Vlaha, Forum mladih i Veljun). Planirana su i dva tradicionalna završna koncerta , kao i gostovanja po dubrovačkim osnovnim školama.

**Udruga studenata Dubrovnika Libertas – Godišnji program klape Figurin**

U okviru Udruge studenata Dubrovnika Libertas u Zagrebu, od 2016. godine djeluje ženska klapa Figurin. Klapa okuplja talentirane dubrovačke studentice koje svojim nastupima promiču dubrovačku glazbenu baštinu, kroz izvedbu tradicionalnih i popularnih dubrovačkih klapskih pjesama. U 2025. godini Klapa će imati redovne probe u Klubu Dubrovčana, gdje će i održavati svoje koncerte. Planiraju i nastupe na Večeri novih skladbi u Omišu, FDK Omiš 2025., Festivalu Klape Gospi Sinjskoj, kao i na Međunarodnom festivalu klapa u Perastu te na smotrama klapa u Neumu i Platu. Održat će i tradicionalni Božićni koncert u Klubu Dubrovčana te koncert ''Došli smo vam kolendati'' u Bazilici srca Isusova u Zagrebu.

**6.2. DRAMSKA I PLESNA DJELATNOST TE IZVEDBENE UMJETNOSTI**

**Artur Sebastian design – ''Karnevalski program 2025.''**

Artur Sebastian Design već godinama provodi raznolik kulturni program, kojim nastoji zadovoljiti kulturne potrebe građana Dubrovnika i njihovih gostiju pa tako sudjeluje i na karnevalskim svečanostima u Gradu. U 2025. godini planiraju posjet korčulanskom karnevalu ''Po nove godine'', a osim gostovanja u Hrvatskoj i nastupa diljem Dubrovačko – neretvanske županije, članovi Udruge gostovat će i na karnevalu Ambroziana u Milanu. Članovi Udruge nastupaju u svojim karnevalskim kostimima i maskama koje su inspirirane karakterima iz dubrovačkih renesansnih drama.

**Art radionica Lazareti – ''Scena Karantena''**

Art radionica Lazareti kao nezavisna umjetnička inicijativa djeluje od 1988. godine te se do danas razvila u stabilnu organizaciju s cjelogodišnjim umjetničkim i edukativnim programima. Jasnom definicijom programa i odlučnošću da se kritički bavi suvremenom umjetnošću i njezinom interakcijom s političkim, socijalnim, globalnim i lokalnim pitanjima, ARL je s godinama postala nezavisni kulturni centar poznat i izvan Dubrovnika. U 2025. godini Art radionica Lazareti je prijavila program pod nazivom ''Scena Karantena – godišnji program suvremenih izvedbenih umjetnosti''. Program se sastoji od gostovanja niza kazališnih i plesnih produkcija, rezidencijalnih i koprodukcijskih boravaka u ARL-u te suradnje s drugim srodnim organizacijama i festivalima.

**KUU Izvor Zaton – Cjelogodišnji program ''Mali linđo Zaton''**

Kulturno umjetnička udruga Izvor Zaton nastoji okupiti što veći broj mladih ljudi, educirati ih i omogućiti da mogu sudjelovati u glazbenim aktivnostima Udruge. Društvo redovito obilježava blagdane i državne praznike te sudjeluje u poboljšanju turističke ponude svojim nastupima u Dubrovniku, Zatonu i okolici. Posebno se ističe organizacija Zatonskog ljeta, u suradnji s Gradom Dubrovnik i Turističkom zajednicom Grada Dubrovnika. U 2025. godini planiraju održavati redovite probe, kao i sudjelovati na što većem broju manifestacija s novonastalom sekcijom Mali linđo, koju vodi Andrijana Oršulić, dugogodišnja članica KUU Slano.

**Studio Stage – Plesni projekt pleDUs**

Studio Stage osnovan je 2015. godine pod nazivom Plesno – edukativna udruga Convivo. Godine 2020. udruga je preimenovana u Studio Stage i bavi se plesnom produkcijom i edukacijom. Dosad su realizirali nekoliko plesnih projekata te predstavu ''Gatsby glam & fire'' s profesionalnom postavom. U 2025. godini planiraju organizirati plesni projekt pod nazivom pleDUs. Projekt kampa pleDUs osmišljen je kao intenzivni višednevni program, namijenjen plesačima svih razina, od početnika do profesionalaca, s ciljem unapređenja njihovih tehničkih vještina, umjetničkog izraza i razumijevanja različitih plesnih kultura.

**Studio Stage – Godišnji plesni program**

Osim plesnog projekta pleDUs, Studio Stage u 2025. godini planira realizirati svoj redovni godišnji program. Planirani godišnji plesni program u 2025. godini obuhvaća: redovite treninge i plesnu produkciju, odlaske na natjecanja i festivale. Cilj programa je kontinuirana odgojno-obrazovna plesna edukacija za djecu i mlade na području grada Dubrovnika, razvijanje plesne scene te podizanje kvalitete rada udruga koje djeluju u kulturi. Planirana je i jedna velika zimska plesna produkcija pod nazivom ''Put oko svijeta'' i ljetna produkcija ''Ritam grada''.

**Udruga za savjetovanje, edukaciju i pomoć roditeljima djece s posebnim potrebama ''Poseban prijatelj '' Dubrovnik – Projekt ''Integralno kazalište''**

Udruga ''Poseban prijatelj'' nastala je kao odgovor na potrebe roditelja djece s teškoćama u razvoju na području grada Dubrovnika i Dubrovačko – neretvanske županije. U 2025. godini Udruga planira nastavak projekta ''Integralno kazalište''. Projekt se provodi u suradnji s Kazalištem Marina Držića, Centrom UP2DATE i udrugom ''Zamisli'' iz Zagreba, koje već godinama rade prilagodbe za kazališne predstave slijepim i gluhim osobama. Kroz ovaj projekt slijepim i gluhim osobama prilagodit će se jedna predstava Kazališta Marina Držića.

**Plesni studio Step'n'Jazz – ''Dubrovnik Dance Festival''**

Plesni studio Step'n'Jazz djeluje već dugi niz godina na području grada Dubrovnika, pružajući plesnu edukaciju dubrovačkoj mladeži, s naglaskom na posebnu plesnu tehniku step. Dubrovnik je kroz dugogodišnji rad plesnog studija Step'n'Jazz postao jedan od centara stepa u Hrvatskoj. U 2025. godini Udruga planira organizirati festival ''Dubrovnik Dance Festival 2025''. Organizacijom ovog međunarodnog festivala Dubrovnik otvara svoja vrata vrhunskim plesačima iz cijelog svijeta. Festival je edukativnog karaktera, kojem je primarni cilj djeci dovesti poznate plesne pedagoge iz cijelog svijeta. Festival se održava od 19. do 23. kolovoza.

**Plesni studio Step'n'Jazz – Godišnji program**

Plesni studio Step'n'Jazz u svom godišnjem programu nudi sadržaje za predškolsku djecu, za školsku djecu (rekreativni i natjecateljski), dodatni program za nadarenu djecu i plesni program za odrasle. U planu su i radionice akrobatike, nastupi na državnim, europskim i svjetskim prvenstvima stepa, završna i božićna priredba, kao i organizacija Kupa Hrvatske (''Dance Explosion Dubrovnik'').

**Udruga Mažoretkinje grada Dubrovnika – Godišnji program**

Osnovni sadržaj djelatnosti Udruge je promicanje, razvitak i unaprjeđenje mažoret i plesne kulture kod djece, mladeži i građana, kao i promicanje umjetničkog i kreativnog izražavanja. U 2025. godini Udruga planira realizirati bogat godišnji program. Njegujući i predstavljajući običaje, tradiciju i kulturnu baštinu Grada Dubrovnika, Udruga će predstavljati Grad na raznim kulturno-umjetničkim manifestacijama, protokolarnim događanjima, natjecanjima, proslavama, obilježavanjima gradskih, županijskih i državnih blagdana i svetkovina. Mažoretkinje će aktivno surađivati s Gradskom glazbom Dubrovnik, kao i s drugim udrugama, organizacijama i institucijama istog ili sličnog interesa.

**Studentski teatar Lero – Projekt ''Sjećanje na ljubičaste kiše''**

Studentski teatar Lero od samog osnutka davne 1968. godine iznova prilagođava svoj teatarski rukopis nastojeći biti drugačiji, ali uvijek jednako svoj i prepoznatljiv. U razdoblju zadnjih petnaestak godina, na suvremen i originalan način, Lero propituje dubrovačku književnu baštinu. U 2025. godini Studentski teatar Lero planira kazališni projekt ''Sjećanje na ljubičaste kiše''. Riječ je o posebno osmišljenom projektu koji preuzima naslov pjesme Luka Paljetka i tako, uz izbor iz njegovih esejističkih i feljtonskih tekstova te prizora iz njegovog radio dramskog opusa, postaje teatarski spomen velikom pjesniku. Premijera predstave planirana je za mjesec studeni 2024. godine.

**Studentski teatar Lero – Projekt** **''Igre moga djetinjstva'' (Čitanje Grada VIII.)**

Pored kazališnog projekta ''Sjećanje na ljubičaste kiše'', Studentski teatar Lero u 2025. godini planira i projekt ''Igre moga djetinjstva'' (Čitanje Grada VIII.). Riječ je o posebno osmišljenom ciklusu izvedbi sastavljenom od programskih sadržaja kojim se želi, izborom naslova, tema i autora, teatralizirati sam proces čitanja i predstavljanja odabranog književnog štiva u polusatnoj scenskoj izvedbi kojoj je Dubrovnik izbor, povod i zagovor. Novi Lerov naslov u ovom ciklusu tekst je Luka Paljetka ''Igre moga djetinjstva'', malo poznati feljton pjesnika koji otvara nostalgične stranice dubrovačke svakodnevice nekih zaboravljenih vremena. Premijerna izvedba planirana je za mjesec svibanj.

**Studentski teatar Lero – Program ''Podzemni dvorac''**

Studentski teatar Lero u 2025. godini planira i program ''Podzemni dvorac'', kao nastavak posebnog Lerovog izvedbenog programa namijenjenog djeci i mladima kojima se želi u Dubrovniku etablirati, do sada, rijetka praksa umijeća i vještina pričanja bajki. Program ''Podzemni dvorac'' ciljano je koncipiran izborom bajki, basni i legendi za djecu od 5 do 11 godina. Program će realizirati Jasna Held, afirmirana i priznata pripovjedačica bajki.

**Brilliant Events d.o.o. – ''Midsummer Scene''**

Festival ''Midsummer Scene'' kazališni je projekt nastao 2014. godine u partnerstvu Grada Dubrovnika, Turističke zajednice Grada Dubrovnika, agencije Brilliant Events Dubrovnik i Honey-tongued Theatre Productions Ltd London. Jedinstvenost ovog festivala je što prikazuje kazališne predstave na engleskom jeziku, a koje se premijerno izvode na scenskom prostoru tvrđave Lovrijenac. Riječ je o Festivalu koji na poseban način upotpunjuje dubrovačku kulturnu ponudu, jer jamči vrhunski kazališni ansambl i kvalitetnu programsku politiku, upotpunjenu jedinstvenim dubrovačkim ambijentom. Trajanje Festivala predviđeno je od 22. lipnja do 6. srpnja 2025. godine. Uz glavnu produkciju, na repertoaru bi se trebali naći i koncert/cabaret te druga događanja.

**Kazališna družina Kolarin – Godišnji program**

Osnovni sadržaj djelatnosti Udruge je izvođenje dramskih djela, poglavito dubrovačkih pisaca za odrasle i djecu, razvijanje programa međunarodne suradnje, savjetodavni rad s djecom i mladeži, organiziranje stručnih skupova, seminara, predavanja, izložbi, revija, koncerata, kao i suradnja sa znanstvenim i kulturnim institucijama. Za 2025. godinu Kazališna družina Kolarin planira godišnji program pod nazivom ''Kazališni amaterizam kao sastavni dio života – 15. godina entuzijazma i ljubavi KD Kolarin''. Program uključuje novu premijeru, izvođenje repriznih predstava, dramske radionice, sudjelovanje u različitim kulturnim i humanitarnim manifestacijama, njegovanje suradnje s amaterskim kazalištima iz naše županije, kao i iz cijele Hrvatske i inozemstva.

**Kulturno društvo Aster – Mali festival lutkarstva ''Pupica''**

Udruga Aster osnovana je kao društvo za poticanje kreativnosti kroz umjetnost. Pet godina Udruga je organizirala međunarodni ljetni ''Festival pripovijedanja bajki'' koji je, osim večernjeg programa, sadržavao i različite kreativne radionice. U 2025. godini Udruga planira realizaciju projekta pod nazivom ''Mali festival lutkarstva Pupica''. Vrijeme održavanja je od 4. do 7. rujna u parku Gradac, kući Bukovac i kino Slavici. Riječ je o festivalu namijenjenom prvenstveno djeci, njihovim roditeljima i ostalim zaljubljenicima u lutkarsko kazalište. Uz nove lutkarske predstave, Festival će sadržavati i radionice te program pripovijedanja bajki.

**Plesni studio Baletissimo – Program ''Balet na otoku''**

Baletni seminari na Lopudu u organizaciji plesnog studija Baletissimo odvijaju se već pet godina. Nakon dvomjesečnih svakodnevnih treninga, na već tradicionalan dan uoči Velike Gospe, održava se premijera predstave. Premijere se uvijek izvode na Lopudu, dok su ostale izvedbe u obliku gostovanja održavaju u okolici (Šipan, Kalamota, Župa dubrovačka). Program ''Balet na otoku'' i u 2025. godini obuhvaća plesne pripreme, usvajanje koreografije i scenskih elemenata te završne priredbe. Ovaj program, koji vodi Petra Macan (plesni trener, kostimograf i scenograf) promiče baletnu edukaciju mladih, primarno djece osnovnoškolskog uzrasta, ali i objedinjuje tehniku klasičnog i suvremenog baleta kroz izvedbe inspirirane legendama i pričama iz dubrovačke prošlosti.

**6.3. KNJIŽNIČNO – IZDAVAČKA DJELATNOST**

**Matica hrvatska, Ogranak Dubrovnik – Godišnji izdavački program**

Program Matice Hrvatske Dubrovnik sastoji se od bogate izdavačke djelatnosti vrijednih povijesnih djela, djela živih autora, organizacije predavanja, književnih večeri, predstavljanja, izložbi, obilježavanja obljetnica, skupova te prezentacije dubrovačkog ogranka Matice izvan Dubrovnika. Tako i u 2025. godini Udruga planira tiskanje četiri broja časopisa ''Dubrovnik'', knjigu ''Djela Horacija Mažibradića'', autora prof. dr.sc. Milovana Tatarina te knjigu ''Baltazar Bogišić'', narodne pripovijetke i pjesme, koju je priredila prof.dr.sc. Ljiljana Marks.

**Matica hrvatska, Ogranak Dubrovnik – Kulturni festival ''Grad od riječi''**

Dubrovački ogranak Matice hrvatske, pored bogate izdavačke djelatnosti, u 2025. godini planira realizirati kulturni festival ''Grad od riječi''. Trodnevno događanje održat će se kao nastavak festivala iz 2024. godine, kojim se obilježilo 70. godina aktivnog djelovanja Matice hrvatske u Dubrovniku. Program će započeti prigodnim glazbenim programom i sajmom knjiga s nakladnicima iz Dubrovnika i Hrvatske, nastavit će se s radioničkim i interaktivnim programom posvećenim djeci i mladima, a završit će panel raspravom o nakladništvu i baštinskoj vrijednosti pisane riječi. Festival će se održati u svibnju 2025. godine.

**Matica hrvatska, Ogranak Dubrovnik – Tisak knjige ''Priče iz Držića''**

Matica hrvatska, Ogranak Dubrovnik u 2025. godini planira i samostalni izdavački projekt, tiskanje knjige ''Priče iz Držića''. Riječ je o knjizi autorice Slavice Stojan i ilustratora Joška Marušića. Knjiga sadržava dvanaest priča koje predstavljaju dvanaest Držićevih dramskih djela. Knjiga će sadržavat cjelokupno Držićevo dramsko djelo, posredovano čitatelju kroz priču o Držiću i njegovom gradu, njegovim protagonistima, autentičnim i izmišljenim, o lokalnim zasebnostima i lokalnim predajama, o stvarnim događajima i njihovim književnim obradama, o Držićevoj obitelji, o mjestima na kojima je Držić boravio i stvarao.

**HKD Napredak Dubrovnik – Predstavljanje dvotomnog zbornika ''Magistra famosa''**

Hrvatsko kulturno društvo Napredak intenzivno radi na razvoju kulturnog i prosvjetnog djelovanja u našem gradu, promicanju hrvatske duhovnosti, jačanju nacionalne svijesti, njegovanju izvornosti hrvatskog jezika, surađujući sa znanstvenim, kulturnim, odgojno-obrazovnim, vjerskim i gospodarskim institucijama. U 2025. godini Društvo planira predstaviti dvotomni zbornik ''Magistra famosa'', u izdanju Književnog kruga Split. Zbornik je izdan u čast profesorici Mirjani Matijević Sokol i njenom iznimnom doprinosu hrvatskoj historiografiji. Cilj predstavljanja ovog znanstvenog zbornika je približiti građanima Dubrovnika vrlo široki znanstveni opus znanstvenice Mirjane Matijević Sokol, koji je sažet u pedesetak prezentiranih radova.

**HKD Napredak Dubrovnik – Okrugli stol na temu ''Natalitet u Dubrovniku kroz prošlost i demografske perspektive za budućnost''**

U 2025. godini HKD Napredak Dubrovnik planira organizirati okrugli stol na temu ''Natalitet u Dubrovniku kroz prošlost i demografske perspektive za budućnost''. Cilj okruglog stola je građanima Dubrovnika ukazati na demografsku problematiku zadnjih desetljeća, kao i upozoriti na buduće demografske trendove. Na okruglom stolu sudjelovat će hrvatski demograf, akademik Anđelko Akrap, predstavnici Grada Dubrovnika, Dubrovačko – neretvanske županije, Dubrovačke biskupije te Sveučilišta u Dubrovniku.

**HKD Napredak Dubrovnik – Okrugli stol na temu ''Obilježavanje 1100. obljetnice hrvatskog kraljevstva (925.-2025.)**

U suradnji s dubrovačkim ogrankom Matice hrvatske i Družbom ''Braća hrvatskog zmaja'' (Zmajski stol u Dubrovniku), HKD Napredak Dubrovnik u 2025. godini planira prigodnim programom obilježiti ''Godinu obilježavanja 1100. obljetnice hrvatskog kraljevstva'', koju je proglasio Hrvatski sabor. Cilj okruglog stola je građanima Dubrovnika približiti povijesne činjenice o hrvatskom kraljevstvu i kralju Tomislavu te o velikom jubileju i obilježavanju 1000. obljetnice ovog događaja, 1925. godine u Dubrovniku. U programu će sudjelovati dr.sc. Mario Jareb, prof.dr.sc. Trpimir Vedriš, prof.dr.sc. Slavica Stojan, izv.prof.dr.sc. Marinko Marić te mr.sc. Tonko Marunčić.

**Hrvatsko francusko društvo Francuska alijansa Dubrovnik – Program ''Jurica Pavičić, hrvatski autor u francuskom prijevodu''**

''Cercle français de Dubrovnik'' je osnovan 1999. godine. Udruga 2003. godine mijenja ime i postaje Francuska alijansa Dubrovnik. Udruga je sastavni dio hrvatske mreže Francuskih alijansi te članica međunarodne mreže Francuskih alijansi. U 2025. godini Udruga planira realizaciju programa pod nazivom ''Jurica Pavičić, hrvatski autor u francuskom prijevodu''. U okviru programa ''Frankofonija 2025.'' dubrovačkoj publici predstavit će se djela ovog uspješnog hrvatskog pisca, s posebnim naglaskom na njegov roman ''Crvena voda'', koji je nakon prijevoda na francuski jezik dobio nagrade Le Points i Grand Prix de la Litteratture za najbolji europski kriminalistički roman.

**Antun Karaman – Likovna monografija** **''Ivo Dulčić: korifej hrvatske moderne sakralne umjetnosti''**

Antun Karaman diplomirao je na Filozofskom fakultetu u Zagrebu, gdje je završio i poslijediplomski studij s temom ''Antun Masle, Život i djelo'' te 1997. godine obranio doktorsku disetraciju ''Kolorizam dubrovačkog slikarskog kruga''. Uz opsežan autorski rad u muzeološko-izložbenoj djelatnosti objavio je i više znanstvenih radova te brojne likovne kritike, eseje, prikaze i osvrte o pojedinim likovnim umjetnicima u izložbenim katalozima, časopisima i dnevnom tisku. Autor je brojnih knjiga i znanstvenih radova, studija, kritika i predgovora izložbenim katalozima. U 2025. godini planira projekt tiskanja likovne monografije ''Ivo Dulčić – korifej hrvatske moderne sakralne umjetnosti''. Monografija će na jednom mjestu pokazati cjelokupan dostupni sakralni rad velikog dubrovačkog i hrvatskog slikara Iva Dulčića, koji prema obrađenom popisu radova broji više od 400 kataloških jedinica.

**Udruga Et Jošua – Promocija knjige ''260 dana''**

Udruga Et Ješua osnovana je s namjerom očuvanja kršćanske kulturne baštine dubrovačkog kraja. Svoj rad vezuje uz radionice likovne i glazbene kulture za sve uzraste, promocije knjige i predavanja. U 2025. godini Udruga planira realizirati projekt promocije knjige ''260 dana''. U okviru ovog programa Marijan Gubina predstavit će svoj autorski roman u dvorani Ivana Pavla II. u samostanu sv. Klare. Tragedija istočnog dijela Hrvatske koji je prije trideset i tri godine završio pod okupacijom neprijateljske vojske, možda je i najpotresnije opisana u autobiografskom romanu Marijana Gubina ''260 dana''. Knjiga je napisana 14 godina poslije rata, a govori o tragediji njegove obitelji, koju su zarobili okupatori u mjesecu kolovozu 1991. godine u Dalju, nedaleko od Vukovara. Točno 260 dana njegovi su roditelji, tri sestre i on kao desetogodišnjak, bili zarobljeni u srpskim logorima, mučeni, tučeni, izgladnjivani.

**Udruga Et Jošua – Edukativni program ''Mirotvorac''**

Uz projekt promocije knjige ''260 dana'', udruga Et Ješua u 2025. godini planira realizirati i edukativni program ''Mirotvorac'' u dubrovačkim osnovnim i srednjim školama. Predavač će biti Marijan Gubina, autor autobiografske proze ''260 dana'' i predsjednik humanitarno- neprofitne udruge Auxilium. Učenicima dubrovačkih osnovnih i srednjih škola, održat će predavanje na temu nenasilja, uvažavanja raznolikosti, povećanja tolerancije te izražavanja ljubavi. Predavanje je svojevrsna sinteza spomenute autobiografske knjige i tragičnog iskustva života u logoru i nakon njega, no istovremeno aktualizira poruku ljubavi čineći ju univerzalnom.

**Udruga samostalnih umjetnika Dubrovnik /Ana Bašić – ''Dubrovački spomenar 2025.''**

Udruga samostalnih umjetnika Dubrovnik - Ana Bašić organizira događanja iz područja likovne, glazbene i književno-izdavačke djelatnosti te dizajna. U 2025. godini Udruga planira realizirati projekt naziva ''Dubrovački spomenar 2025.''. Riječ je o zbirci poezije i proze u kojoj svoje radove objavljuju dubrovački književnici i pjesnici, kao i pisci iz regije koji sudjeluju u on-line programu Udruge, kao i na ostalim književnim aktivnostima tijekom godine. Za zbirku se odabiru radovi različitih književnih vrsta, uglavnom kraće pisane forme ili fragmenti većih djela.

**Udruga samostalnih umjetnika Dubrovnik /Ana Bašić– Tisak romana ''Selo duhova''**

Uz projekt ''Dubrovačkog spomenara'', Udruga samostalnih umjetnika Dubrovnik u 2025. godini planira i tisak romana ''Selo duhova'', autorice Ane Bašić. Cilj romana ''Selo duhova'' je ukazati na stanje hrvatskog sela i njegovu stagnaciju i propadanje kroz jednu romantičnu priču koju, kroz svoje sjećanje, donosi jedini stanovnik tog mjesta i u kojoj priča priču o svim osobama koje su nekad tu živjele. Predstavljanje romana planirano je za rujan 2025. godine.

**Zavod za povijesne znanosti HAZU – Godišnji izdavački program**

Zavod za povijesne znanosti HAZU u Dubrovniku osnovan je 1949. godine kao jedna od znanstvenih jedinica Hrvatske akademije znanosti i umjetnosti. Zavod je ujedno i najstarija dubrovačka znanstveno – istraživačka ustanova. Osnovna djelatnost Zavoda je istraživanje povijesti Dubrovnika i njegovog šireg mediteranskog okruženja, osobito u periodu postojanja Dubrovačke Republike. U 2025. godini Zavod planira objaviti dvije znanstvene knjige: ''Dubrovački studenti na Sveučilištu u Padovi od druge polovice 14. stoljeća do pada Republike'', autorice Monike Grdiša Asić te reprint knjige ''Posljednja kriza Dubrovačke Republike'', autorice Vesne Čučić (suizdavaštvo s Maticom hrvatskom, Ogranak Dubrovnik). Planira se i tisak novih brojeva časopisa Anali zavoda za povijesne znanosti HAZU u Dubrovniku (s deset znanstvenih članaka i pet prikaza).

**Zavod za povijesne znanosti HAZU – Časopis Dubrovnik Annals (prijevod na engleski)**

Zavod za povijesne znanosti HAZU u Dubrovniku već 29 godina objavljuje časopis Dubrovnik Annals kao platformu za izdavanje znanstvenih radova o Dubrovniku na engleskom, koji ima najviši status prema kategorizaciji Ministarstva znanosti i obrazovanja RH i indeksiran je u važnim međunarodnim bazama. Časopis je jedan od rijetkih hrvatskih časopisa iz područja humanističkih znanosti koji izlazi isključivo na engleskom i namijenjen je stranoj publici te se razmjenjuje s velikim brojem stranih institucija. Časopis je ključan za međunarodnu diseminaciju spoznaja o dubrovačkoj povijesti, a troškovi prijevoda znanstvenih tekstova koje sadrži ključni su za njegovo redovito izlaženje.

**Artur Sebastian design – Novo izdanje knjige ''Rat u Gradu'' na talijanskom jeziku**

Paralelno s izložbenom djelatnošću i karnevalskim programom, Artur Sebastian Design radi i na projektima izdavačke djelatnosti. Osim kataloga koji redovito prate samostalne i kolektivne izložbe, Artur Sebastian Design tiskao je i dvojezični katalog prigodom obilježavanja dvadesetogodišnjeg rada Galerije, kao i katalog karnevalskih programa. U 2025. godini Artur Sebastian Design planira novo izdanje knjige ''Rat u Gradu'', nastale povodom tridesete obljetnice oslobađanja juga Hrvatske i deblokade Dubrovnika. Autorica knjige je dubrovačka kulturna i turistička djelatnica Tea Batinić, ratna voditeljica galerije ''Sebastian''. Knjiga će biti prevedena na talijanski jezik.

**Udruga za savjetovanje, edukaciju i pomoć roditeljima djece s posebnim potrebama ''Poseban prijatelj '' Dubrovnik** – **Tisak knjige ''Obične pjesme za neobičnu djecu''**

Udruga ''Poseban prijatelj'' nastala je kao odgovor na potrebe roditelja djece s teškoćama u razvoju na području grada Dubrovnika i Dubrovačko – neretvanske županije. U 2024. godini Udruga planira realizirati projekt tiskanja knjige ''Obične pjesme za neobičnu djecu''. Zbirku pjesama je napisala hrvatska autorica Jelena Mašek Lepčić, majka djeteta s teškoćama u razvoju, kao zahvalu za potporu koje je njezino dijete dobilo u sustavu odgoja i obrazovanja. Zbirku pjesama će tiskati i podijeliti djeci sa zadatkom da se pročita zajedno na nastavi, a potom oblikovati interaktivne radionice na temu invaliditeta i vršnjačkih odnosa. Uvažavanje i prihvaćanje različitosti postat će poticaj u procesu učenja i poučavanja, a u programu će sudjelovati svi sudionici odgojno-obrazovne prakse: učenici, ravnatelji, nastavnici i roditelji.

**Ponta Lopud festival j.d.o.o. – Projekt ''Ponta Lopud Book Bridge''**

Osnovna ideja manifestacije ''Book Bridge Festival'' je promocija književnosti i književne produkcije kroz dvodnevno okupljanje književnih autora, prevoditelja i izdavača na otoku Lopudu. Osnovna misija ovog projekta je stvaranje mosta koji se ostvaruje kroz edukacije i neposrednu komunikaciju između domaćih autora, kako onih dubrovačkih, tako i onih iz ostatka Hrvatske, s kolegama iz regije i inozemstva, kao i sa zainteresiranom javnošću, strukom, studentima, đacima. Osim radioničke aktivnosti, kao središnjeg programskog sadržaja, tijekom cijelog trajanja manifestacije autori, prevoditelji i izdavači će publici predstaviti svoja recentna djela, uz asistenciju istaknutih dubrovačkih moderatora i glumaca. Projekt ''Ponta Lopud Book Bridge'' u 2025. godini doživjet će svoje drugo izdanje.

**Nives Sertić – Umjetnička knjiga ''Trilogija pogleda''**

Nives Sertić rođena je u Dubrovniku. Diplomirala na Odsjeku za animirani film i nove medije na Akademiji likovnih umjetnosti u Zagrebu. Od 2007. do 2009. godine radi kao glavna koordinatorica interdisciplinarnog projekta ''Akademija kao laboratorij'' na ALU u Zagrebu. U 2025. godini planira realizirati projekt umjetničke knjige ''Trilogija pogleda'', kao dijela multimedijalnog projekta ''Pejzaži: trilogija pogleda'', nastale 2024. godine. Ideja umjetnice je napraviti interdisciplinarnu umjetničku knjigu u kojoj bi bili objedinjeni tekstovi znanstvenih suradnika i sugovornika na projektu te vizuali projekta, video, fotografije i nacrti svih postava.

**Udruga Audio vizualni centar Dubrovnik – Tisak drame ''Luko: dubrovačka ratna suza''**

Udruga AVC Dubrovnik svoje djelovanje temelji unutar socijalnog okruženja te pristupa edukaciji djece i mladih koji svoje interese usmjeravaju prema audio / vizualnim medijima i žele naučiti više o početnim koracima produkcije. U 2025. godini planiraju tisak drame ''Luko – dubrovačka ratna suza''. Riječ je o ratnoj drami Srđana Dragojevića koja je nastala prema stvarnim slikama Dubrovnika u Domovinskom ratu te je nadograđena fiktivnim likovima i situacijama kako bi se pojačala dramaturška cjelina. Sam autor je bio sudionik Domovinskog rata na prvim crtama obrane Južnog bojišta. Dio drame (''Monolog Perice'') 2022. godine nagrađen je 1. mjestom na prvom književnom natječaju Matice hrvatske – Ogranak Dubrovnik pod nazivom ''Moja pisana riječ'' za kratku priču ili pjesmu vezanu uz Dubrovnik.

**Dubrovačka art udruga bez granica DART – Tisak publikacije povodom dvadesetogodišnjice djelovanja**

Udruga DART od svog osnutka suorganizator je manifestacije ''Dubrovački karnevo'', organizator karnevalskih art radionica, karnevalskih manifestacija, kao i prigodnih izložbi. Kao partneri projekta ''Lazareti – kreativna četvrt Dubrovnika'', članovi ove udruge pet su godina organizirali karnevalska događanja i art radionice za izradu maski u prostorima Lazareta, kao i u dubrovačkim osnovnim i srednjim školama. U 2025. godini Udruga planira tisak publikacije povodom dvadesetogodišnjice svog rada.

**Petra Jelača – Godišnja kazališna kritika**

Petra Jelača rođena je u Dubrovniku, diplomirala je komparativnu književnost i talijanski jezik i književnost na Filozofskom fakultetu u Zagrebu, a magistrirala na Sveučilištu Paul Valery u Montpellieru. Objavljivala je teatrološke i književnopovijesne radove, eseje i kazališne kritike u različitim časopisima, kao i na Hrvatskom radiju. Radila je kao dramaturginja te prevoditeljica, a surađivala je i s Dubrovačkim ljetnim igrama. U 2025. godini planira objaviti najmanje 12 kazališnih kritika na portalima Dubrovnik.net i Kazalište.hr, dvotjedniku Matice hrvatske za umjetnost, kulturu i znanost ''Vijenac'', u emisiji o kazalištu ''Theatralia'' Trećeg programa Hrvatskog radija, emisiji ''Katapultura'' Prvog programa Hrvatskog radija, u emisiji o kazalištu ''Lica i sjene'' Prvog programa Hrvatskog radija te u Dnevniku Radio Dubrovnika.

**Antun Nodilo – Izdavanje zbirke filozofskih eseja u dvije knjige**

Antun Nodilo profesor je filozofije i fizike u mirovini, a dosad je u svom bogatom izdavačkom opusu objavio 50 knjiga. U 2025. godini planira izdavanje zbirke filozofskih eseja u dvije knjige (''Mrkana'' i ''Dokonica''), u kojima se misaono ulazi u korijene novovjekovlja. Eseji se na više mjesta dotiču Dubrovnika, kako uključenog u suvremenost, tako i isključenog iz svevremenosti ideje Grada kako je viđena u Antici. Cjelokupan pedagoški i izdavački rad ovog suvremenog dubrovačkog filozofa za cilj ima širenje filozofijske naobrazbe i pedagoškog odgoja čitatelja.

**Artur Sebastian Design – Tisak knjige ''Dubrovnik'' Osvalda Cavandolija**

Pored novog izdanja knjige ''Rat u Gradu'' na talijanskom jeziku, udruga Artur Sebastian Design u 2025. godini planira i ponovni tisak knjige ''Dubrovnik'' Osvalda Cavandolija. Riječ je o prijevodima knjige ''Dubrovnik'' ovog uglednog talijanskog ilustratora na poljski i makedonski jezik, koji će biti tiskani s ponovljenim hrvatskim i engleskim prijevodima. Promocija novih izdanja knjige ''Dubrovnik'' planira se u Dubrovniku, Skoplju, Varšavi i Londonu.

**6.4. AUDIO – VIZUALNE DJELATNOSTI I NOVE MEDIJSKE KULTURE**

**Dubrovnik Partner d.o.o. – ''Ponta Lopud film festival''**

Cilj Ponta Lopud film festivala je obogatiti ponudu otoka Lopuda na početku ljeta i privući specifičnu publiku, doprinoseći razvoju destinacije. Istovremeno se kroz prateće programe promovira otok Lopud i dubrovačka regija kao privlačne lokacije za snimanje i kreativne filmske susrete, ali i kao lokacije bogate gourmet scenom i kulturno – povijesnim nasljeđem. Program Festivala uključuje specijalna predavanja i masterclassove koje vode priznati redatelji, producenti i talentirani agenti, pružajući sudionicima uvid u profesionalna iskustva i korisne savjete za karijeru. Tri filmske projekcije održavat će se na atraktivnim lokacijama otoka, s titlovima na hrvatskom i engleskom jeziku. Predviđeno održavanje programa je od 26. do 28. lipnja 2025. godine.

**Hrvatsko društvo likovnih umjetnika Dubrovnik – Godišnji program Medijateke Flora**

Hrvatsko društvo likovnih umjetnika Dubrovnik započelo je s programom Medijateke Flora u 2021. godini, a u protekle je četiri godine u okviru tog programa provodilo audio-vizualne radionice, interaktivne izložbe i prikazivanje eksperimentalnih filmova. Medijateka je otvorena za javnost kao knjižnica, čitaonica, slušaonica, produkcijski centar, video i audio arhiva. Ideja Medijateke je pružiti dinamičan program s naglaskom na umjetničke prakse i nove medijske kulture. U godišnjem programu Medijateke i ovaj se put planiraju rezidencijalni boravci umjetnika i teoretičara umjetnosti s ciljem predstavljanja suvremene umjetničke prakse, a sve kroz razgovore s umjetnicima i kroz predstavljanje njihovih umjetničkih radova. Program bi se odvijao tijekom cijele godine u dogovoru s gostujućim autorima.

**Škola filma Šipan – ''Ljetna škola filma Šipan''**

Sljedeće ljeto, po 22. put u kontinuitetu, Škola filma Šipan ponovno će činiti neizostavni dio života i nezamjenjiv doprinos kulturnoj ponudi otoka Šipana. Važno je napomenuti da je ove godine na Svečanoj sjednici Gradskoga vijeća Grada Dubrovnika, Škola filma Šipan nagrađena nagradom Grada Dubrovnika za uspješan i kontinuiran rad na području filmskog stvaralaštva. Programi će se i sljedeće godine sastojati od filmskih radionica koje posjećuju uglavnom otočani, ali i svi oni koji se u kolovozu zateknu na otoku, a imaju interes za ovom vrstom kulturno – obrazovnih programa. Ljetna Škola filma Šipan ugošćuje eminentne predavače raznih struka: režisere, snimatelje, fotografe, scenariste i druge renomirane stručnjake koji po obrascu “od ideje do premijere” rade s djecom i mladima, podijeljenim u radionice: škola igranog i animiranog filma, dokumentarnog filma i fotografije. Ljetna Škola filma Šipan se kroz proteklih više od 20 godina *izbrendirala* u jednu od najpoznatijih manifestacija toga tipa na državnoj, ali i na međunarodnoj razini, zahvaljujući plasmanu i uspješnim nastupima na međunarodnim festivalima. Predviđeno održavanje programa je od 4. do 15. kolovoza 2025. godine.

**Škola filma Šipan - Kratki dokumentarni film ''Posljednji dalmatinski težak''**

Radnja filma, kao i njegovo snimanje, u potpunosti se odvija na otoku Šipanu. Film prati Emira Slakovića sa Šipana koji živi život posljednjeg dalmatinskog težaka. Njegov život je preslika života dalmatinskih otoka iz sredine prošloga stoljeća. Živi od rada na nadnicama. Obrađuje zemlju na tradicionalan način, motikom i dikelom, gradi zidove tradicionalnim starim metodama (suhozidom), čisti svoj maslinik i vinograd ručnim alatima. Emir nema televiziju, računalo, Internet, a preko radio prijemnika se informira o svim zbivanjima. No, Emir ima iznimno vrijednu biblioteku koju je naslijedio od djeda te neprestano čita knjige i vrlo je načitan i elokventan. Ovim filmom Škola filma Šipan želi upoznati javnost sa živućim svjedokom jednog vremena koje za većinu ljudi predstavlja prošlost. Premijera filma planirana je za vrijeme trajanje Ljetne škole filma Šipan.

**Udruga ''Sve ostalo je glazba'' - #therestismusic (The Rest is Music) 2025**

Projekt pod nazivom #therestismusic (The Rest is Music) 2025 nastavak je aktivnosti Udruge “Sve ostalo je glazba”, s ciljem razvoja publike putem novih medijskih kultura. Povijesno istraživanje dubrovačkih salonskih okupljanja u ljetnikovcima i gradskim palačama je polazna točka u kreiranju sadržaja. Koncept projekta oslanja se na dubrovačku ambijentalnost, uz uključivanje arhivskih i dokumentarnih materijala te snimljenih izvedbi profesionalnih umjetnika, prvenstveno glazbenika. Vrijeme provedbe projektnih aktivnosti planirano je od 15. ožujka do 30. studenoga 2025. godine.

**Metafizika d.o.o. – ''Sjećanje grada: Miše Martinović''**

Predloženi program je nastavak projekta “Sjećanje grada” kojeg je osmislio redatelj Hrvoje Juvančić, a koji se uz potporu Grada Dubrovnika odvija već dugi niz godina. Ove godine autor planira u „sjećanja“ uvrstiti glumca Miša Martinovića, jednog od najvećih dubrovačkih i hrvatskih glumaca koji je svojim javnim djelovanjem obilježio drugu polovicu 20. stoljeća. Projekcija filma održala bi se u Sponzi 25. srpnja 2025. godine.

**Iris Lobaš Kukavičić – Multimedijalna ambijentalna instalacija ''Blue scream''**

''Blue scream'' predstavlja umjetničku manifestaciju borbe s jednim od najvećih problema današnjeg svijeta – onečišćenjem mora i oceana, odnosno očuvanja cjelokupnog ekosistema. Multimedijalna ambijentalna instalacija je reminiscencija prethodnog projekta autorice „Potraga za plavetnilom“, koji je u fokusu imao skulpturu sačinjenu od pronađenih plastičnih boca u moru, koje figurativno, ali i metaforički, tvore veliko čudovišno biće koje baca sjenu na ljudsku bezobzirnost i dalekosežne posljedice koje ta bezobzirnost izaziva. „Blue scream“ je nastavak ovog projekta u kojemu će stilizirane figure virtualno modelirane od plastičnih boca biti animirane te video projekcijom biti postavljene u suodnos s autorskom glazbom. Vrijeme održavanja je studeni 2025. godine.

**Vesna Muhoberac – ''Festival M & M: Četvrti Mićini dani''**

''Festival M & M: Mićini dani'' realiziran je prvi put u srpnju 2022. godine, a posvećen je pokojnoj Miri Mići Muhoberac, autoričinoj sestri. Cilj programa je upoznati publiku sa stvaralaštvom pokojne Mire Muhoberac, kao i sa svim razinama njezinog interesa, kako umjetničkog, tako i znanstvenog, a koji uvijek u središte stavlja Grad Dubrovnik i njegovo pozicioniranje u Hrvatskoj i Europi. Festival nudi izazove gledateljskog motrenja i kretanja *novim i starim* prostorima Dubrovnika, ulaženja u Sponzu, Slanicu Revelina, u Lazarete, male crkve, u Lacromu te otkrivanje nekog drugog i drugačijeg Grada u koji je pokojna Mira Muhoberac uranjala cijelim svojim stvaralaštvom. Program će se održati od 18. do 22. srpnja 2025. godine

**Opis film d.o.o. – Dokumentarni film ''Priča s Prijekog''**

Riječ je o dokumentarnom filmu koji je snimljen u ožujku, svibnju i srpnju ove godine, cilj mu je ispričati priču o jednoj ulici i prostoru. Film predstavlja Prijeko kakvo je bilo nekada i kakvo je danas. Svrha filma je zabilježiti dio sadašnjosti i neke zanimljivosti iz prošlosti Prijekoga, predstaviti poznate ljude, ali i one koji nisu baš poznati. Za snimanje filma koristio se arhivski materijal te razgovori sa sadašnjim, ali i nekadašnjim stanovnicima. Premijera filma trebala bi se održati u Dubrovniku u proljeće 2025. godine.

**AB atelier, obrt za umjetnost i restauraciju - Projekt ''Bilo jednom na Pustijerni''**

Osnovni cilj projekta ''Bilo jednom na Pustijerni'' je približiti atmosferu života i apsurda sistema u Dubrovniku kroz audio rekonstrukciju istinitog događaja iz prve polovice prošloga stoljeća. Stanovnik tadašnje Dubrovačke općine, Ivo Hajdić je tijekom druženja s navodnim prijateljima i kolegama naveden da se složi s tezom kako bi bilo dobro otići živjeti u Italiju, a potom je utamničen u zatvoru na Pustijerni. Tijekom suđenja bez argumenata je osuđen kao pro monarhist na jednogodišnje progonstvo u kninsku oblast. O ovom događaju već postoji dvadesetak godina star video zapis u kojem sam Ivo Hajdić kronološki navodi sve pojedinosti. Cilj je očistiti audio zapis od nepotrebnih zvukova, digitalno ga obraditi te transformirati u kratku radio dramu. Realizacija je planirana tijekom 2025. godine.

**6.5. MUZEJSKO - GALERIJSKA DJELATNOST, LIKOVNA UMJETNOST TE ZAŠTITA I OČUVANJE KULTURNE BAŠTINE**

**Majeutika d.o.o. (Muzej crvene povijesti) – Godišnji izložbeni program Muzeja crvene povijesti**

Cilj ciklusa izložbi u galeriji Muzeja crvene povijesti je valorizacija i stavljanje naglaska na povijesnu, društvenu, dizajnersku, arhitektonsku i umjetničku baštinu iz razdoblja socijalizma u Hrvatskoj, kao i njezino tumačenje i interpretaciju u suvremenom kontekstu. Izložbe koje će biti postavljene tijekom cijele godine imaju za cilj privući lokalnu, ali i međunarodnu publiku te je disperzirati iz stare gradske jezgre na novu lokaciju, odnosno mikrolokaciju bivše Tvornice ugljeno – grafitnih proizvoda „TUP“.

**Iva Laterza Obuljen – Samostalna umjetnička izložba ''Fuzija''**

Umjetnica Iva Laterza Obuljen kroz cijelu 2024. godinu razvija i stvara ciklus slika, akrila na lanu i platnu, nazvanih Fuzija. Serija će se sastojati od platna velikih dimenzija koja će biti predstavljena u Umjetničkoj galeriji u Zagrebu, zajedno s platnima manjih dimenzija koja su već bila predstavljena u Balama Istri ove godine. Cilj izložbe je promocija suvremene lokalne dubrovačke umjetničke scene izvan samog Grada, ali i povezivanje s drugim gradovima na kulturnoj i umjetničkoj sceni. Izložba će se održati tijekom siječnja i veljače 2025. godine.

**Umjetnička škola Luke Sorkočevića – Godišnji izložbeni program Galerije mladih UŠLS**

Galerija mladih pri Umjetničkoj školi Luke Sorkočevića djeluje od svibnja 2011. godine, a svake godine izlaže radove aktualnih i bivših učenika Slikarskog odjela UŠLS. Za 2025. godinu planirane su dvije izložbe. Prva izložba, autorice Tee Stražičić naziva <https://teastrazicic.com/ABOUT>, sastoji se od dva dijela. U prvom dijelu autorica će javnosti predstaviti svoje recentne radove, a u drugom dijelu će održati radionicu za učenike Slikarskog odijela. Druga izložba je skupna izložba naziva ''Plava kemijska'', u kojoj će bivši i sadašnji učenici te profesori biti pozvani da na zadanom formatu razglednice i korištenjem plave kemijske izrade crtež i pošalju ga na adresu škole. Svi ovi radovi će biti izloženi u prostorijama Galerije mladih. Izložbe će se odvijati tijekom 2025. godine.

**Art radionica Lazareti – Galerija Otok 2025.**

Program Galerije Otok koji, u prostoru Lazareta kao jednu od svojih programskih linija, vodi Art radionica Lazareti, posvećen je suvremenom vizualnom stvaralaštvu i to kroz razvoj, afirmaciju, produkciju te doprinos distribuciji i razmjeni suvremenih vizualnih i likovnih umjetničkih radova, izložbi, projekata, ideja te umjetničkih istraživanja. U programu ARL i Galerije Otok poseban je naglasak stavljen na stvaranje novih radova dubrovačkih i hrvatskih suvremenih umjetnika putem produkcije ili koprodukcije, organizaciju izložbi i dokumentaciju radova. Program 2025. sastojat će se od ciklusa samostalnih izložbi u Galeriji Otok i prostoru X. lađe, skupnih izložbi, kraćih instalacijskih i pop – up izložbi, ciklusa predavanja, prezentacija i radionica, tiska i pripreme knjiga umjetnika. Programi će se odvijati tijekom cijele godine.

**Art radionica Lazareti - Program ''Arhivathon''**

Kroz projektne aktivnosti, ARL i drugi partneri bilježili su svoja znanja, prakse i nova iskustva stečena provedbom zajedničkih aktivnosti, koja su zatim sistematizirana kroz priručnik. „Arhivathon“ predstavlja nastavak rada na ovim projektima, ali i edukacijski program za zaposlenike Art radionice Lazareti te šire javnosti. Program će se sastojati od nekoliko međusobno povezanih procesa samo-arhiviranja: fizičkog arhiviranja materijala, katalogiziranja građe, arhiviranja digitalne građe i digitaliziranja građe. Program će se odvijati tijekom cijele 2025. godine.

**DEŠA – Projekt ''Web'n create''**

DEŠA Dubrovnik djeluje već više od 30 godina kroz različite projektne aktivnosti kojima nastoji očuvati i zaštititi bogatu kulturnu materijalnu i nematerijalnu baštinu Dubrovnika i okolice te tu baštinu prenijeti novim naraštajima. Projekt „Web'n create“ ima za cilj transformaciju i digitalizaciju pažljivo odabranih tradicionalnih tehnika i običaja, koristeći najsuvremenije digitalne alate i tehnologije. Ovaj projekt omogućit će dokumentiranje i očuvanje kulturnog naslijeđa putem e – learning platforme, čime će proširiti znanje i učenje diljem svijeta te pružiti platformu za interaktivno sudjelovanje i edukaciju o dubrovačkoj nematerijalnoj baštini. Projekt će se održavati tijekom cijele godine.

**Dječji zbor Dubrovnik – Radionica “Kolende i božićne pjesme”**

Radionica pod nazivom „Kolende i božićne pjesme”, koja će se u 2025. godini u suradnji s djecom i mladima održati po sedamnaesti put, njeguje nematerijalnu baštinu dubrovačkog područja povezanu s tradicijom predbožićnog i božićnog vremena. Radionicu od prvoga dana vode Paola Dražić Zekić, zadužena za svirače te Sanja Dražić koja uvježbava zbor. Cilj Radionice „Kolende i božićne pjesme“ jest da se kod najmlađih razvije ljubav prema tradiciji i običajima našega kraja, a osim kolenda i božićnih pjesama, polaznici uče dubrovačke riječi te posebnosti raznih dijelova Županije uz predbožićno i božićno vrijeme. Vrijeme održavanja je od početka listopada do kraja prosinca 2025. godine.

**Društvo dubrovačkih trombunjera - Program ''Očuvanje tradicije trombunjerstva''**

Program ''Očuvanje tradicije trombunjerstva'' u 2025. godini tradicionalno se sastoji od sudjelovanja dubrovačkih trombunjera i ugošćavanja povijesnih postrojbi na Festi sv. Vlaha, kao i desetak nastupa/gostovanja diljem Hrvatske. Također, planiraju sudjelovati na Danu sjećanja u Vukovaru, Danu sjećanja na žrtve u Škabrnji, hodočašću u Mariju Bistricu, Elafitskom hodočašću, Obilježavanju Dana stradalih na Orsuli, Danu Grada i Danu branitelja, Danu trombunjera, Danu oslobođenja Rijeke dubrovačke i Osojnika, Križnom putu na Srđ, te kolendi. Program će se odvijati tijekom cijele 2025. godine.

**Dubrovačka udruga likovnih umjetnika (DULU) – Godišnji izložbeni program**

Dubrovačka udruga likovnih umjetnika je udruga amaterskih likovnih kreatora koji pomažu, organiziraju i prezentiraju likovni rad svojih članova te na taj način sudjeluju u kulturnom životu Grada. Udruga organizira i godišnje likovne kolonije na kojima sudjeluju likovni umjetnici iz cijele Hrvatske i inozemstva. Također, svake godine DULU sudjeluje na likovnim susretima koje organizira Hrvatski sabor kulture. U 2025. godini planiraju organizirati 5 do 6 tematskih izložbi. Nekoliko izložbi bit će posvećeno aktualnim trenucima u životu Grada ili samom Gradu kao prostoru u kojem stvaraju. Prva izložba bit će posvećena Festi sv. Vlaha, a sve izložbe će se održati izvan turističke sezone.

**Hrvatsko društvo likovnih umjetnika Dubrovnik (HDLUDU) - Godišnji izložbeni program Galerije Flora u 2025. godini**

Hrvatsko društvo likovnih umjetnika Dubrovnik je strukovna i neprofitna udruga vizualnih umjetnika, koja sedamdeset godina djeluje u Dubrovniku, sa sjedištem u zgradi Florin dom u Lapadu. Primarni cilj HDLUDU je ostvariti kontinuitet događanja kako bi ovaj izložbeni prostor duge tradicije i iznimne važnosti za likovnost u dubrovačkoj sredini u javnosti bio prepoznat kao mjesto stalnih aktivnosti, namijenjenih lokalnoj publici i posjetiteljima Dubrovnika. U godišnjem izložbenom programu predstavit će se sljedeći renomirani autori: Đorđe Jandrić, Lina Rica, Ela Štefanac, Danica Franić, Dino Topolnjak, Nikica Jurkovič, Lina Kovačević, Hrvoje Hiršl. Skupnom izložbom predstavit će se umjetnici mlađe generacije: Ivo Vodopija, Krešimir Čuvalo i Vesna Kapetanić. Izložbe će se odvijati od siječnja do prosinca 2025. godine.

**Hrvatsko društvo likovnih umjetnika Dubrovnik (HDLUDU) – Projekt sustavnog dokumentiranja** **arhivske građe**

Hrvatsko društvo likovnih umjetnika Dubrovnik više od 70 godina djeluje u zgradi Florin dom, zaštićenom kulturnom dobru, koju je prije 100 godina sagradila slikarica Flora Jakšić. U Galeriji Flora do danas je realizirano 120 izložbi i postavljeni su radovi više od 150 suvremenih umjetnika koji su boravili u Florinom domu. Plan programa je sistematiziranje i uređivanje vrijedne i bogate arhivske građe HDLUDU u cilju lakše dostupnosti te informiranje i upoznavanje zainteresirane javnosti o Društvu i povijesnom kontekstu Florina doma.

**Katarina Alamat Kusijanović – Izložba u Beču**

Katarina Alamat Kusijanović je diplomirala na Višoj pedagoškoj školi u Beogradu 1989. godine, na Odsjeku konzervacije i restauracije štafelajnog slikarstva te na Likovnoj akademiji u Splitu 2004. godine. Održala je niz predavanja na stručnim i znanstvenim skupovima u Hrvatskoj i inozemstvu, objavila je dva znanstvena i više stručnih radova te je izlagala na brojnim samostalnim i skupnim izložbama. Izložba Katarine Alamat Kusijanović u Galeriji Frank u Beču nastavak je projekta započetog u Umjetničkoj rezidenciji Insula na otoku Ventotene u svibnju 2024. godine. Umjetnica uspostavlja poveznice između južnotalijanskog otoka Ventotene i otoka Kalamota gdje provodi ljeta u obiteljskoj kući. U svom radu poseže za čipkom koja je tradicionalno vezana uz motivski inventar domaćinstva. Cilj ovog projekta je promocija dubrovačke suvremene umjetničke scene kako u Hrvatskoj, tako i na inozemnoj sceni. Izložba je planirana u razdoblju od 10. do 20. rujna 2025. godine.

**Umjetnički studio Kantunić – Edukativno zabavni program crtanja i slikanja**

Art studio Kantunić je udruga koja svoje djelovanje bazira na provođenju likovnih radionica na kojima polaznici uče o različitim crtačkim i slikarskim tehnikama, kroz zanimljive i izazovne zadatke. Cilj udruge je uključivanje djece i mladih različitih uzrasta u kreativno stvaranje, razvijanje mašte, učenje različitih likovnih tehnika, poticanje kreativnosti kroz vlastito stvaralaštvo i izražavanje kroz likovnu umjetnost. Vrijeme održavanja je tijekom cijele školske godine.

**Umjetnička organizacija Genijator – Godišnji izložbeni program ''Prostor za''**

Umjetnička organizacija Genijator kroz svoj rad spaja likovnu i plesnu umjetnost u prostor izvedbe i edukacije. Projekt radnog naslova “Prostor za” predstavlja nastavak slikarske prakse umjetnice Lene Kramarić, konceptualno objedinjen temom prostora. Riječ je o godišnjem izlagačkom programu koji je podijeljen u četiri povezane cjeline od kojih svaka ima svoju produkcijsku i prezentacijsku fazu. Projekt nastaje u produkciji Umjetničke organizacije Genijator, koja djeluje kao platforma koja spaja likovnu i plesnu umjetnost u prostor izvedbe i edukacije, a koju produkcijski i umjetnički vode umjetnice Martina Tomić i Lena Kramarić. Vrijeme održavanja je od siječnja do prosinca 2025. godine.

**Dubravka Lošić – Pojedinačna izložba ''Libertas Bells''**

Dubravka Lošić rođena je u Dubrovniku i diplomirala je na Akademiji likovnih umjetnosti u Zagrebu. Izlaže od 1983. godine na samostalnim i grupnim izložbama u Hrvatskoj i inozemstvu, a uz slikarstvo, instalacije i objekte, bavi se scenografijom i kostimografijom. U prostoru Tvrđave Bokar i dijelu prilaza Tvrđavi postavit će se niz umjetničkih instalacija autorice Dubravke Lošić. Proizašle iz nekoliko različitih ciklusa, ove instalacije propitkuju odnos povijesnog prostora i njegovog značenja nekoć i danas. U djelima se spajaju umjetnički postupci i raznovrsni materijali, dolazi do preobrazbe prostora, a izložbeni prostor je aktivni, a ne pasivni element. Izložba će se upriličiti u srpnju i kolovozu 2025. godine.

**Dubravka Lošić – Produkcija i izvedba umjetničkog djela: Umjetničke instalacije ''Kosi let'' i ''Libertas Bells''**

U umjetničkim instalacijama ''Kosi let'' i ''Libertas Bells'', kao i u svim ciklusima Dubravke Lošić, vidljivo je zanimanje za slobodu sadržaja i oblike postavljene u prostorne situacije. Objedinjuje se tradicionalni koncept umjetničkog objekta sa suvremenim stvaralačkim postupcima poput instalacije, asamblaža i korištenja različitih netipičnih materijala. Vrijeme održavanja programa je od siječnja do kolovoza 2025. godine.

**Dubrovačka udruga bez granica (DART) – Karnevalski program 2025. godine**

DART je udruga koja djeluje od 2006. godine i jedni su od organizatora Dubrovačkog karnevala. Također su jedni od deset partnera u programu „Lazareti kreativna četvrt Dubrovnika“. Surađuju s nizom akademskih slikara te su osvojili nekoliko nagrada za najbolje maske. Ove godine Udruga namjerava obraditi cjelokupnu kolekciju karnevalskih maski i pripremiti je za izložbu u povodu 20 godina karnevalske djelatnosti Udruge i u dogovoru Dubrovačkim muzejima – Etnografskim muzejom, donirati je u stalni postav Muzeja. Program će se odvijati tijekom cijele 2025. godine.

**Dubrovačka udruga bez granica (DART) – Edukativni programi /radionice uz izložbu Petre Held Potočnjak**

Program je nastavak dosadašnjih eko i art aktivnosti Udruge koje uključuju radionice, ali i tiskanje publikacije o endemičnoj dubrovačkoj gušterici. U suradnji s Prirodoslovnim muzejom Dubrovnik i Rezervatom Lokrum u 2025. godini planirano je organizirati niz art i eko radionica te niz izložbi Petre Held Potočnjak, koja je izradila ilustracije za spomenutu publikaciju. Izložbe će se održavati tijekom cijele 2025. godine.

**Ivana Miloglav Ivanković – Izložba ‘’Memories of humanity’’**

Ivana Miloglav Ivanković akademska je slikarica koja je 2016. godine napisala kratku priču ‘’Memories of humanity’’, koju u ovoj godini želi predstaviti javnosti. Priča prati gusara koji ima jedinstvenu misiju – skupljati najvrjednije ljudske uspomene. Ideja autorica je obogatiti priču audio – vizualnim elementima, a kako bi se produbio sam doživljaj priče i priča bolje povezala s gledateljem na emocionalnoj razini. Izložba će se održati u Medijateci galerija Flora, od rujna do studenoga 2025. godine.

**AB atelier, obrt za umjetnost i restauraciju - Interaktivne radionice ''Molim te zapiši''**

''Molim te zapiši'' radni je naslov za izvedbu četiri interaktivne radionice čuvanja lokalnog tradicijskog nasljeđa – izvornog lokalnog govora. Pojedinačno, svaka radionica čini zasebnu cjelinu te je usmjerena na jedno područje svakodnevne ljudske djelatnosti. U prvoj radionici se evidentiraju izrazi vezani za prehrambene navike, druga radionica se bavi vremenom od odmora / počinka, u trećoj radionici se definiraju navike u svezi kretanja, odnosno razlike između hodanja i ležanja, dok četvrta radionica obrađuje teme povezane s morem i plovidbom. Radionice bi se održavale od siječnja do svibnja 2025. godine.

**Tina Gverović – Produkcija i izvedba umjetničkog djela ''Nivoi u porastu''**

Tina Gverović diplomirana je slikarica, a središnja tema njezinog rada je promišljanje prostora i društveno političkog konteksta Mediterana. Autorica namjerava izvesti i postaviti skulpturu pod nazivom „Nivoi u porastu“ koja će biti sastavljena od niza uspravno postavljenih segmenata / objekata, izvedenih u različitim materijalima. Djelo će biti postavljeno u javnom prostoru u Florinom vrtu u Lapadu. Vrijeme održavanja je od svibnja do kolovoza 2025. godine.

**Suvremena umjetnost Dubrovnik d.o.o. - Tečaj kiparstva za mlade i odrasle**

Tečaj kiparstva za mlade i odrasle osmišljen je kao praktičan i interaktivan program koji kroz osam tjedana polaznicima omogućava stjecanje temeljnih vještina kiparstva. Program se odvija kroz kombinaciju teorijskog uvoda i praktičnih vježbi. Radionice će se održavati jednom tjedno u trajanju od 120 minuta, a po završetku tečaja polaznici će steći solidnu osnovu u kiparskim tehnikama. Radionice će se održavati tijekom ožujka, travnja i svibnja 2025. godine.

**Udruga Et Ješua - Kulturni program ''Grazia cammina''**

Projekt ''Grazia cammina'' (Milosna šetnica)obuhvaća široki kulturni program koji sadrži koncert, izložbu i predavanje. Svi programi uključuju dubrovačke umjetnike te će tako koncert održati Stijepo Gleđ Markos, na izložbi će biti predstavljeni radovi Mirande Rako Kuzmanić i Ivane Jovanović Trostmann, a dr. Katja Bakija održat će predavanje o životnom putu Marina Držića. Cilj ovoga programa je predstaviti se talijanskoj kulturnoj javnosti i iseljenicima te ojačati kulturne veze Hrvatske i Italije. Program će se održati u Rimu u svibnju 2025. godine.

**PRILOG 1:**

**Pregled financiranja programske djelatnosti ustanova u kulturi za 2025. godinu**

|  |  |  |  |
| --- | --- | --- | --- |
|  | Ustanova | Financiranje programske djelatnosti iz sredstava Grada Dubrovnika EUR  | Ukupno financiranje programske djelatnosti ustanovaEUR |
| 1 | Prirodoslovni muzej | 50.000 | 51.000 |
| 2 | Dubrovačke knjižnice | 90.000 | 193.300 |
| 3 | Dubrovačke ljetne igre  | 1.187.620 | 2.721.000 |
| 4 | Dubrovački muzeji | 240.000 | 363.141 |
| 5 | Dubrovački simfonijski orkestar | 255.000 | 470.320 |
| 6 | Kazalište Marina Držića | 192.614 | 431.706 |
| 7 | Kinematografi Dubrovnik | 75.000 | 346.690 |
| 8 | Folklorni ansambl Linđo | 97.000 | 255.250 |
| 9 | Umjetnička galerija Dubrovnik | 124.000 | 176.475 |
| 10 | Dom Marina Držića | 95.000 | 102.300 |
| 11 | Muzej Domovinskog rata | 24.390 | 24.940 |
|  | **Ukupno** | **2.430.624** | **5.136.122** |

**PRILOG 2: Pregled financiranja programa javnih potreba u kulturi Grada Dubrovnika u 2025. godine izvan djelatnosti ustanova**

|  |  |
| --- | --- |
| **PRIJEDLOG PROGRAMA JAVNIH POTREBA U KULTURI ZA 2025. GODINU** |  |
| **UKUPNO** | **EUR** |
|  | **450.000,00** |
| **GLAZBENA DJELATNOST** | **143.500,00** |
| Dubrovački komorni zbor – Godišnji glazbeni program | 9.000,00 |
| Umjetnička škola Luke Sorkočevića – Opera u Umjetničkoj školi | 980,00 |
| KUD Komolac – Godišnji program | 11.000,00 |
| Obrt Pikatabar – Koncert Pauline Đapo | 1.000,00 |
| Dubrovački gudački kvartet – Koncertni ciklus ''Glazbeni salon'' | 2.200,00 |
| Hrvatska matica iseljenika – Projekt ''Tragom hrvatskih blaženika'' | 1.000,00 |
| Ponta Lopud festival j.d.o.o. – ''Ponta Lopud jazz festival'' | 5.000,00 |
| Udruga ''Sve ostalo je glazba'' – Projekt ''4 Stanze / 1 Salon-interpretacije baštine'' | 3.500,00 |
| Udruga FESTA Dubrovnik – Festa 2025. | 5.000,00 |
| Ženska klapa FA Linđo – Godišnji glazbeni program | 4.000,00 |
| Glazbena radionica Sorgo – Koncerti duhovne glazbe | 2.000,00 |
| Glazbena radionica Sorgo – Koncerti na Lopudu | 2.500,00 |
| Glazbena radionica Sorgo – Ciklus koncerata ''Vivaldi & Sorgo & Us'' | 7.000,00 |
| Udruga Mješoviti pjevački zbor ''Sveti Križ'' – Godišnji program | 1.500,00 |
| Udruga Dubrovnik 33/45 – Festival ''Dani vinila 2025.'' | Dubrovnik3.000,00 |
| Centrum d.o.o. – Ljeto na Orsuli 2025. | 5.000,00  |
| Ljubav d.o.o. – ''Dubrovnik Music Week'' | 4.600,00 |
| Družba Braća hrvatskoga zmaja – Obilježavanje 100-te obljetnice osnutka Družbe Braća hrvatskog zmaja, Zmajski stol u Dubrovniku 1925.-2025. | 1.400,00 |
| Mješoviti zbor Libertas - Godišnji glazbeni program | 10.145,00 |
| Mješoviti zbor Libertas - Suradnja sa zborom Bruder Klaus Bern | 2.500,00 |
| KUU Izvor Zaton – Godišnji program | 9.705,00 |
| Udruga ''Sve ostalo je glazba'' – Glazbeni projekt ''Druga strana povijesti'' | 2.500,00 |
| Udruga Dubrovnik 33/45 – Godišnji glazbeni program | 3.660,00 |
| Udruga za promicanje klapskog pjevanja Klapa Amfora – Obljetnički koncert | 1.400,00 |
| Aria Artis d.o.o. – Festival Sentimento 2025. | 8.000,00 |
| Gradska glazba Dubrovnik – Godišnji program | 13.000,00 |
| Gradska glazba Dubrovnik – Nabava i obnova odora i glazbenih instrumenata | 1.500,00 |
| Gradska glazba Dubrovnik – Sudjelovanje Hrvatske gradske glazbe Vis na Festi sv. Vlaha | 2.000,00 |
| Pučki zbor Konavle – Program ''Tko želi pjevati, vazda će pronaći pjesmu'' | 1.670,00 |
| Udruga Dječji zbor Dubrovnik – Godišnji program ''Disanje, pjevanje, šuškanje, lupkanje i cupkanje 2'' | 2.000,00 |
| Klavirski trio Dubrovnik – Ciklus komornih koncerata klasične glazbe u okviru manifestacije ''Lopudsko ljeto 2025.'' | 5.800,00 |
| Klavirski trio Dubrovnik – Koncert u Beču | 960,00 |
| Klavirski trio Dubrovnik – Koncert u Zagrebu | 980,00 |
| Udruga Dječji zbor Dubrovnik – Program ''Pjevamo koliko god možemo'' | 6.500,00 |
| Udruga studenata Dubrovnika Libertas – Godišnji program klape Figurin | 1.500,00 |
| **DRAMSKA I PLESNA DJELATNOST TE IZVEDBENE UMJETNOSTI** | **87.000,00** |
| Artur Sebastian design – ''Karnevalski program 2025.'' | 2.800,00 |
| Art radionica Lazareti – ''Scena Karantena'' | 13.000,00 |
| KUU Izvor Zaton – Cjelogodišnji program ''Mali linđo Zaton'' | 2.500,00 |
| Studio Stage – Plesni projekt ''pleDUs'' | 1.500,00 |
| Studio Stage – Godišnji plesni program | 2.500,00 |
| Udruga za savjetovanje, edukaciju i pomoć roditeljima djece s posebnim potrebama ''Poseban prijatelj '' Dubrovnik – Projekt ''Integralno kazalište'' | 3.900,00 |
| Plesni studio Step'n'Jazz – ''Dubrovnik Dance Festival'' | 3.000,00 |
| Plesni studio Step'n'Jazz – Godišnji program | 9.100,00 |
| Udruga Mažoretkinje grada Dubrovnika – Godišnji program | 13.000,00 |
| Studentski teatar Lero – Projekt ''Sjećanje na ljubičaste kiše'' | 4.000,00 |
| Studentski teatar Lero – Projekt ''Igre moga djetinjstva'' (Čitanje Grada VIII.) | 3.500,00 |
| Studentski teatar Lero – Program ''Podzemni dvorac'' | 2.500,00 |
| Brilliant Events d.o.o. – ''Midsummer Scene'' | 13.000,00 |
| Kazališna družina Kolarin – Godišnji program | 4.800,00 |
| Kulturno društvo Aster – Mali festival lutkarstva ''Pupica'' | 6.000,00 |
| Plesni studio Baletissimo – Program ''Balet na otoku'' | 1.900,00 |
| **KNJIŽNIČNO – IZDAVAČKA DJELATNOST** | **70.000,00** |
| Matica hrvatska, Ogranak Dubrovnik – Godišnji izdavački program | 12.000,00 |
| Matica hrvatska, Ogranak Dubrovnik – Kulturni festival ''Grad od riječi'' | 11.840,00 |
| Matica hrvatska, Ogranak Dubrovnik – Tisak knjige ''Priče iz Držića'' | 2.000,00 |
| HKD Napredak Dubrovnik – Predstavljanje dvotomnog zbornika ''Magistra famosa'' | 320,00 |
| HKD Napredak Dubrovnik – Okrugli stol na temu ''Natalitet u Dubrovniku kroz prošlost i demografske perspektive za budućnost'' | 700,00 |
| HKD Napredak Dubrovnik – Okrugli stol na temu ''Obilježavanje 1100. obljetnice hrvatskog kraljevstva (925.-2025.) | 1.200,00 |
| Hrvatsko francusko društvo Francuska alijansa Dubrovnik – Program ''Jurica Pavičić, hrvatski autor u francuskom prijevodu'' | 660,00 |
| Antun Karaman – Likovna monografija ''Ivo Dulčić: korifej hrvatske moderne sakralne umjetnosti'' | 4.000,00 |
| Udruga Et Jošua – Promocija knjige ''260 dana'' | 490,00 |
| Udruga Et Jošua – Edukativni program ''Mirotvorac'' | 4.000,00 |
| Udruga samostalnih umjetnika Dubrovnik /Ana Bašić – ''Dubrovački spomenar 2025.'' | 2.200,00 |
| Udruga samostalnih umjetnika Dubrovnik /Ana Bašić – Tisak romana ''Selo duhova'' | 1.500,00 |
| Zavod za povijesne znanosti HAZU – Godišnji izdavački program | 9.300,00 |
| Zavod za povijesne znanosti HAZU – Časopis Dubrovnik Annals (prijevod na engleski) | 1.800,00 |
| Artur Sebastian design – Novo izdanje knjige ''Rat u Gradu'' na talijanskom jeziku | 2.700,00 |
| Udruga za savjetovanje, edukaciju i pomoć roditeljima djece s posebnim potrebama ''Poseban prijatelj'' Dubrovnik – Tisak knjige ''Obične pjesme za neobičnu djecu'' | 1.990,00 |
| Ponta Lopud festival j.d.o.o. – Projekt ''Ponta Lopud Book Bridge'' | 3.000,00 |
| Nives Sertić – Umjetnička knjiga ''Trilogija pogleda'' | 2.000,00 |
| Udruga Audio vizualni centar Dubrovnik – Tisak drame ''Luko: dubrovačka ratna suza'' | 2.000,00 |
| Dubrovačka art udruga bez granica DART – Tisak publikacije povodom dvadesetogodišnjice djelovanja | 2.000,00 |
| Petra Jelača – Godišnja kazališna kritika | 1.500,00 |
| Antun Nodilo – Izdavanje zbirke filozofskih eseja u dvije knjige | 1.100,00 |
| Artur Sebastian Design – Tisak knjige ''Dubrovnik'' Osvalda Cavandolija | 1.700,00 |
| **AUDIO-VIZUALNE DJELATNOSTI I NOVE MEDIJSKE KULTURE** | **42.856,00** |
| Škola filma Šipan - Ljetna škola filma Šipan |  9.310,00 |
| Škola filma Šipan - Kratki dokumentarni film ‘’Posljednji dalmatinski težak’’ |  2.225,00 |
| Dubrovnik Partner d.o.o. – Filmski festival ‘’Ponta Lopud’’ |  6.650,00 |
| Udruga ''Sve ostalo je glazba'' – #therestismusic (The Rest is Music) 2025 |  3.000,00 |
| Metafizika d.o.o – ‘’Sjećanje grada: Miše Martinović’’ |  3.000,00 |
| Hrvatsko društvo likovnih umjetnika Dubrovnik – Godišnji program Medijateke Flora |  9.000,00 |
| Iris Lobaš Kukavičić – Multimedijalna ambijentalna instalacija ‘’Blue Scream’’ |  1.400,00 |
| Opis film d.o.o. – Dokumentarni film ‘’Priča s Prijekog’’ |  3.350,00 |
| Vesna Muhoberac – ‘’Festival M & M: Četvrti Mićini dani’’ |  4.521,00 |
| AB atelier, obrt za umjetnost i restauraciju – Projekt ‘’Bilo jednom na Pustijerni’’ |  400,00 |
| **MUZEJSKO - GALERIJSKA DJELATNOST, LIKOVNA UMJETNOST TE ZAŠTITA I OČUVANJE KULTURNE BAŠTINE** | **89.322,00** |
| Ivana Miloglav Ivanković – Produkcija i izvedba umjetničkog djela ‘’Memories of humanity’’ | 2.000,00 |
| Majeutika d.o.o. (Muzej crvene povijesti) – Godišnji izložbeni program Muzeja crvene povijesti |  6.500,00 |
| Suvremena umjetnost Dubrovnik d.o.o. – Tečaj kiparstva za mlade i odrasle | 2.550,00  |
| Iva Laterza Obuljen – Samostalna umjetnička izložba “Fuzija” | 2.700,00 |
| Dubravka Lošić – Produkcija i izvedba umjetničkog djela: Umjetničke instalacije ''Kosi let'' i ''Libertas Bells'' | 2.000,00 |
| Dubravka Lošić – Pojedinačna izložba “Libertas Bells” |  2.700,00 |
| Umjetnička škola Luke Sorkočevića – Godišnji izložbeni program Galerije mladih UŠLS |  3.500,00 |
| Art radionica Lazareti - Program ‘’ARHIVATHON’’ | 4.000,00 |
| Art radionica Lazareti – Galerija Otok 2025. | 13.300,00 |
| DEŠA – Projekt ‘’Web’n create’’ | 4.000,00 |
| Dječji zbor Dubrovnik – Radionica “Kolende i božićne pjesme” | 2.000,00 |
| Društvo dubrovačkih trombunjera – Program ‘’Očuvanje tradicije trombunjerstva’’ | 6.700,00 |
| Dubrovačka udruga likovnih umjetnika (DULU) – Godišnji izložbeni program | 4.760,00 |
| Hrvatsko društvo likovnih umjetnika Dubrovnik (HDLUDU) - Godišnji program Galerije Flora | 13.262,00 |
| Hrvatsko društvo likovnih umjetnika Dubrovnik (HDLUDU) – Projekt sustavnog dokumentiranja arhivske građe | 2.800,00 |
| Dubrovačka art udruga bez granica (DART) – Karnevalski program 2025. godine | 2.800,00 |
| Dubrovačka art udruga bez granica (DART) - Edukativni programi / radionice uz izložbu Petre Held Potočnjak | 2.000,00 |
| Katarina Alamat Kusijanović – Izložba u Beču | 2.000,00 |
| Udruga Et Ješua – Kulturni program ‘’Grazia cammina’’ | 2.450,00 |
| Tina Gverović – Produkcija i izvedba umjetničkog djela ‘’Nivoi u porastu’’ | 2.000,00 |
| Umjetnički studio Kantunić – Edukativno zabavni program crtanja i slikanja | 2.000,00 |
| AB atelier, obrt za umjetnost i restauraciju – Interaktivne radionice ''Molim te zapiši'' | 800,00 |
| Umjetnička organizacija Genijator - Godišnji izložbeni program ''Prostor za'' | 2.500,00 |
| **OSTALI KULTURNI PROGRAMI - izvan natječaja** |  **17.322,00** |

KLASA: 611-01/24-02/07

URBROJ: 2117-1-09-24-3

Dubrovnik, 18. prosinca 2024.

Predsjednik Gradskog vijeća:

**mr. sc. Marko Potrebica**, v. r.

-------------------------------------------